Bagaimana 7 Kabinet Dapur IKEA Diubah Menjadi Ruang Tidur Kreatif

Peminat IKEA pasti sukakan idea ini, terutama bagi mereka yang mempunyai ruang simpanan terhad. Hanya dengan 7 buah kabinet SEKTION dari IKEA dan Haggeby bagi penutup kabinet, Chris telah mengubahnya menjadi platform katil queen siap dengan ruang simpanan di bawah tilam.

Baca: Wanita Ini Berjaya Menukarkan Bilik Tidur Anda Menjadi Apartment Mikro Yang Sungguh Praktikal

Kos keseluruhan ialah $480, dibahagikan kepada $355 kabinet, $85 lumbers dan $40 paneling, permaidani dan tombol kabinet.

Ikuti langkah-langkah berikut bagi memiliki sebuah platform katil buatan sendiri:

1. Draf saiz dan penetapan tempat letak katil dan kabinet-kabinet.

2. Pastikan memasang ketujuh-tujuh kabinet dengan betul dan kukuh.

Jangan pasang pintu kabinet pada fasa ini.

3. Apabila sudah siap, susun kabinet-kabinet mengikut penetapan di nombor (1).

Pastikan di bawah kabinet dilapikkan dengan bahan anti-slip agar kedudukannya tidak berganjak. Malah kabinet akan sedikit tinggi dari aras lantai dan memudahkan pintu ditutup.

4. Skru kabinet-kabinet tersebut. Jangan guna gam kerana sukar untuk ditanggalkan apabila mahu pindah kelak.

5. Ukur pula kerangka untuk katil. Kemudian skru ke dinding untuk lebih kukuh dan stabil. Jika tidak mahu tebuk dinding, boleh buat free standing. Pastikan asasnya kuat dan teguh.

Baca: Lihat Bagaimana Meja Lama Ini Diubah Nasibnya Menjadi Sebuah Katil
6. Kemudian, perkemaskan bahagian yang terdedah dengan lebihan papan kadbod.

7. Pasang tulang kerangka di bahagian tengah.

Ini perlu dikerjakan berhati-hati kerana bahagian ini akan menerima tekanan berat yang paling tinggi berbanding struktur lain.

8. Selepas itu, ukur berapa bilangan dan panjang papan dan jarak antara papan yang diperlukan untuk membina pengalas tilam.

9. Potong ikut saiz dan buat lubang skru sebelum atur dan susun dengan jarak 3 inci.

Inilah hasilnya tapi belum siap sepenuhnya. Masih perlu perkemaskan agar ia tampil cantik dan menarik.

Untuk langkah-langkah seterusnya, anda boleh tonton video penuh disini:

Baca: Lihat Bagaimana Mengubah Bilik Menjadi Pejabat Dan Bilik Tidur Di Rumah

LIKE dan FOLLOW Vocket di Facebook serta Instagram


10 Cip Pemprosesan Terbaik Buat Telefon Pintar

RAM dan cip pemprosesan adalah komponen yang penting dalam menentukan prestasi sesebuah telefon pintar. Jika anda seseorang yang sering ‘multitask’ ketika menggunakan telefon pintar, artikel ini sangat membantu anda untuk mendapatkan telefon pintar yang terbaik.

Cip pemprosesan daripada Snapdragon, Mediatek dan Apple antara yang menjadi pilihan orang ramai berikutan atas beberapa faktor:

Snapdragon sering digunakan pada telefon pintar berstatus ‘flagship’ khususnya Android. Cip pemprosesan yang terbaru daripada Snapdragon adalah Snapdragon 820 yang digunakan pada LG G5 dan Sony Xperia X Performance.

Mediatek pula menawarkan cip pemprosesan yang mempunyai prestasi yang agak baik serta harga yang rendah. Boleh dikatakan majoriti telefon pintar berstatus ‘midrange’ yang dikeluarkan oleh syarikat-syarikat China menggunakan cip pemprosesan Mediatek. Oh ya, harga yang rendah merupakan tarikan kepada pembeli selain prestasi cip pemprosesan ini yang sangat baik dan responsif.

Cip pemprosesan daripada Apple sudah tentu digunakan pada peranti-peranti Apple sahaja. Cip terbaru yang dikeluarkan mereka adalah Apple A9 seperti yang digunakan pada iPhone 6s. Mungkin ramai yang tidak tahu cip pemprosesan ini dibuat dan dicipta oleh musuh paling ketat Apple iaitu Samsung.

Pada bulan ini Antutu iaitu sebuah aplikasi yang sering digunakan untuk membuat benchmark prestasi sesebuah telefon pintar mengeluarkan senarai 10 cip pemprosesan telefon pintar yang mempunyai prestasi yang terbaik.

Berdasarkan senarai yang dikeluarkan, Qualcomm Snapdragon 820 menguasai takhta sebagai cip pemprosesan yang mempunyai kuasa pemprosesan terbaik diikuti dengan Apple A9 dan Samsung Exynos 8890.

Mungkin agak tidak adil untuk membandingkan kelajuan telefon Android yang meggunakan cip pemprosesan yang berbeza dan RAM yang lebih tinggi berbanding Apple berikutan penggunaan sistem operasi yang berbeza.

Namun, buat anda yang ingin membandingkan kedua-dua telefon pintar yang menggunakan sistem operasi Android, rajah ini pasti sedikit sebanyak dapat membantu anda.


13 ‘Trick’ Rebut Promosi Tempat Duduk Percuma AirAsia Dengan Lebih Pantas

Dapat rebut tiket murah bagi penerbangan ke destinasi percutian semasa promosi berlangsung pastinya sesuatu yang mengembirakan kerana dapat berjimat dari segi bajet.

Apatah lagi harga tiket kapal terbang turut memainkan peranan penting dalam menentukan bajet keseluruhan bagi setiap trip. Bayangkan jika anda dapat jimat RM200 bagi harga tiket untuk satu-satu trip, terutama jika trip anda adalah bersama keluarga, pasti jimat banyak bak hang!

Bajet selebihnya bolehlah digunakan untuk aktiviti menarik di sepanjang percutian atau disimpan untuk trip seterusnya.

Malahan ada yang sanggup memburu tiket murah terlebih dulu. Destinasi ke mana tidak penting, yang penting dapatkan tiket murah dulu. Dah selesai yang ini baru fikirkan itinerari dan aktiviti yang akan dilakukan.

Bercakap tentang tiket kapalterbang dengan harga promosi, mereka yang sering memburu tiket murah pastinya mengakui AirAsia merupakan syarikat penerbangan tambang murah yang sering melakukan promosi dengan harga tangkap leleh.

Dan jika ada promosi tempat duduk percuma (free seat) pula, ada yang sanggup berjaga malam untuk dapatkan tiket. Eh siapa tak nak kalau dapat ke Medan dengan hanya RM80 pergi balik? Atau ke Bangkok RM90 pergi balik? Hanya bayar untuk airport tax saja dan boleh terbang dengan senyuman sebab dapat tiket murah.

Dan saya ada berita baik untuk anda. Kami baru saja dapat tahu promosi tempat duduk percuma AirAsia bakal kembali pada 13 June 2016 tepat jam 12am (GMT+8).

Disebabkan promosi tempat duduk percuma juga adakala boleh buat anda keliru (ada orang terutama newbie tak tahu mana satu promo tempat duduk percuma dan mana satu bukan), saya nak kongsikan 13 trick berikut agar anda dapat rebut peluang mendapatkan tiket tempat duduk percuma ini like a pro.

Tempahan jadi lebih cepat dan mudah dengan akaun BIG Shot. Nak ada akaun BIG Shot kenalah register dan buka akaun dulu di AirAsiaBIG.

Dengan adanya akaun AirAsia BIG ia memudahkan anda untuk menempah tiket promosi, apatah lagi sewaktu promosi tempat duduk percuma sedang berlangsung.

Akaun BIG juga membolehkan anda membuat bayaran bagi tempahan yang telah dibuat sekiranya berlaku ‘payment error’ sewaktu proses tempahan – satu situasi yang sering berlaku sewaktu promosi berlangsung. Ia berpunca daripada kesesakan trafik di laman web AirAsia. Ramai yang serbu.

Tapi saya perasan ada juga yang dah ada akaun AirAsia BIG ini tapi tak digunakan dengan sepenuhnya. Ruginya awak. Cuba semak akaun anda di link BIG ini.

Saya pun ahli BIG dan akan gunakan akaun ini untuk buat tempahan terutama sewaktu promosi tempat duduk percuma berlangsung.

Apa pula BIG Paay ni? Ia merupakan sistem payment getaway yang disediakan khas untuk ahli AirAsia Big. Apabila anda mendaftar dengan BIG Paay, informasi kad debit dan kad kredit anda boleh dimasukkan dan disimpan terlebih dahulu di dalam sistem BIG Paay.

Dengan ini proses membuat bayaran menjadi lebih mudah iaitu hanya dengan 1 klik saja. Sistem ini sangat membantu sewaktu trafik tinggi di website AirAsia terutama sewaktu promosi tempat duduk percuma sedang berlangsung.

Dengan BIG Paay anda hanya perlu pilih kad debit / kredit yang telah disimpan, enter CVV dan bayar.

Eh, selamat ke? Mestilah. Dah ramai yang gunakan payment getaway BIG Paay ni setiap kali buat tempahan tiket AirAsia.

Nak dapatkan promosi tempat duduk percuma kena berebut. Yes, berebut. Dengan trafik yang tinggi sebab ramai pelanggan AirAsia yang melayari laman web ini, sebaiknya rancanglah lebih awal dengan menyediakan semua info seperti nama, tarikh lahir dan nombor passport / nombor IC mereka yang akan sertai trip bersama anda.

Nama travel buddy juga boleh dimasukkan dari awal di dalam akaun BIG anda di bahagian ‘My Friends & Family’ di bawah My Profile.

4. Fleksibel dan lebih daripada 2 destinasi

Letak target lebih daripada 2 destinasi sebagai back-up. Jika tak dapat rebut harga untuk destinasi A, boleh cuba destinasi B, C, D, E pula. Jangan stick pada 1 destinasi saja. After all its about the journey, not the destination.

5. Masih gagal buat tempahan di website AirAsia? Cuba di mobile pula.

Jika carian anda melalui laptop seringkali dihantar ke ‘Waiting Room’, cuba mobile pula. Ambil handphone anda dan log on ke mobile.airasia.com.

Selain daripada itu, anda juga, boleh buat tempahan melalui AirAsia Mobile App (klik sini untuk Android dan sini untuk iTunes) untuk tempahan yang lebih lancar.

Selalunya tempahan secara mobile lebih lancar dan pantas berbanding di laptop. Dalam erti kata lain, jangan hanya tertumpu kepada 1 kaedah saja. AirAsia dah sediakan 3 platform berbeza untuk anda buat tempahan.

Tahukah anda AirAsia turut sediakan ‘Value Pack’ di mana anda boleh tambah (add on) 20kg baggage, satu hidangan makan dan pilihan tempat duduk pada kadar lebih rendah sewaktu initial flight booking di airasia.com?

Ye, tawaran pada harga lebih murah ini hanya ada pada waktu anda buat tempahan tiket, bukan add on di kemudian hari atau beberapa hari sebelum terbang.

7. Hukum 10 minit di page ‘Search’ dan ‘Search Flights’

Anda hanya ada 10 minit di setiap page ‘Search’ dan ‘Search Flights’. Jika melangut lebih lama anda akan dihantar ke ‘Waiting Room’ secara automatik.

Itulah sebabnya anda perlu rancang lebih awal, sediakan semua informasi untuk tempahan selengkapnya sebelum lakukan carian bagi harga promosi tempat duduk percuma.

8. Elakkan tekan refresh semasa di ‘Waiting Room’

Adakala anda dihantar ke ‘Waiting Room’ kerana carian yang anda buat perlukan masa sedikit lebih lama. Jadi jangan tekan ‘refresh’ jika ini berlaku sebab jika dah refresh ia sama seperti anda baru dihantar ke ‘Waiting Room’ semula. Lagi lama kena tunggu nanti.

Pastikan pop-up blocker telah di ubah tetapan kepada ‘disable‘ sebelum anda masuk ke website AirAsia.com. Ini sangat membantu dalam melancarkan proses membuat bayaran.

Jangan suka-suka buka tab yang banyak di browser yang sama dengan alasan nak cari tambang murah ke lokasi berbeza. Konon nak cepat dan banyak pilihan kan?

Jika berbuat begini, anda akan ada masalah semasa buat tempahan dan bayaran. Silap gaya anda salah tarikh penerbangan pula sebab dah pening dengan tab yang banyak. Haru biru jadinya beb. Membuka banyak tab juga menjadi punca anda dihantar ke ‘Waiting Room’.

Ehem, sebenarnya rasa berat di hati nak bongkar trick yang ini. Tapi tak apa lah. Siapa yang sanggup jadi burung pungguk boleh ikut tips ni. Cuba buat tempahan pada jam 2 ke 4 pagi. Demi tiket murah dan penjimatan berganda apa salahnya.

Jika ada kawan bolehlah pakat-pakat bergilir. Tambahan di bulan puasa ni, sambil tunggu link promosi tempat duduk percuma AirAsia dibuka, boleh makan. Lagipun tak ramai yang online di awal pagi.

12. Kenal pasti mana satu harga promosi tempat duduk percuma

Bila harga asas (base fare) yang terpapar ialah RM0, itulah harga tempat duduk percuma (free seats). Bermaksud caj untuk tempat duduk adalah percuma dan anda hanya perlu bayar untuk cukai dan yuran lapangan terbang (airport tax and fee).

Untuk contoh boleh rujuk gambar di atas di mana caj yang perlu anda bayar bagi penerbangan KL – Bangkok hanya RM40.92  (bayar untuk airport tax and fee sahaja). Tambang untuk penerbangan dan tempat duduk tiada (ie kosong).

Dan di bawah pula adalah contoh lain untuk anda lihat perbezaannya terutama di bahagian tambang (fares).

Nampak tak perbezaannya? Bagi destinasi KL – Bangkok, tambang yang dikenakan adalah RM238.08 + Airport Tax dan yuran. Bermakna ini bukan promosi tempat duduk percuma.

Yes, ada shortcut. Berikut saya kongsikan link ke 5 lokasi untuk anda terus buat tempahan promosi tempat duduk percuma tanpa perlu buat carian di website AirAsia. Hanya perlu klik di link berikut dan tempah (link akan dimasukkan dan diaktifkan pada 13 Jun nanti, jadi mohon bookmark artikel ini dan rujuk semula pada 13 Jun apabila promo bermula).

Link promosi tempat duduk percuma AirAsia ini adalah untuk lokasi percutian berikut:

Anda hanya perlu klik pada link di atas yang akan diaktifkan bermula tepat jam 12am (GMT+8) pada jam 13 Jun 2016, dan terus pilih tarikh tanpa perlu search lagi. Ini memang betul-betul shortcut.

Terdapat 3 juta tempat duduk percuma ditawarkan untuk promosi kali ini. Dan saya dimaklumkan promosi kali ini bakal buat ramai kaki travel meronta-ronta nak rebut seberapa banyak destinasi yang boleh kerana AirAsia bakal membuka jadual penerbangan baru sewaktu promosi tempat duduk percuma ini berlangsung.

14. Update: Saya tahu anda teruja, sama macam saya. Maka saya kongsikan dulu senarai harga dan destinasi bagi promosi tempat duduk percuma ini sebagai rujukan. Anda boleh semak destinasi dan harga promosi tempat duduk percuma dengan cara klik di link ini.

Mudah kan? Ok lah. Saya nak pergi masukkan info dalam akaun BIG sebelum promosi tempat duduk percuma bermula. Sediakan route, sediakan travel partner, sediakan duit, bersedia depan PC, simpan link mobile AirAsia di handphone dan install AirAsia apps. Yeah!


Bagaimana Agaknya Pemandangan Aurora Borealis Dari Angkasa? Ini Jawapannya

Kita sudah biasa melihat gambar aurora diambil dari bumi. Bagaimana pula agaknya pemandangan aurora ini jika diambil dari angkasa lepas? ISS telah berkongsi video yang diambil dari satelit mereka. Memang tak terkata cantiknya.


Bagaimana Airbnb Jana RM19.5 Juta Sebulan Melalui Dana Simpanan Syarikat

Sebuah langkah yang menarik untuk disaksikan apabila sebuah syarikat yang menjalan bisnes penawaran platform penyewaan tempat menginap berjaya memperoleh $5 juta (RM19.5 juta) melalui dana perlindungan dalaman setiap bulan.

Untuk pengetahuan anda, dana simpanan syarikat atau lebih dikenali dengan internal hedge fund merupakan dana hasil daripada keuntungan syarikat yang disimpan.

Berbekalkan ilmu dan pengetahuan daripada bekas CFO Airbnb, Laurence Tosi beliau telah menggunakan wang ini untuk dilabur semula bagi menjana pendapatan sampingan. Jenis pelaburan yang dipilih adalah saham, pertukaran mata wang serta beberapa projek kecil yang dilaburkan.

Menariknya, projek yang dibuat secara ‘senyap-senyap’ bagi menambah aset syarikat ini berjaya menjana 30% daripada keuntungan syarikat pada tahun lepas.

Syarikat ini yang mula mensasarkan jumlah jualan tahunan mencecah $60 juta kini meletakkan $120 juta sebagai sasaran terbaru. Saiz dana yang besar melalui laporan kewangan Airbnb pada tahun lepas turut membuatkan mereka selesa untuk bersendiri sebelum meletakkan syarikat mereka di dalam IPO.

Dalam pada itu, perjalanan Airbnb masih lagi jauh memandangkan syarikat ini masih lagi baru. Namun, memperlihatkan kepada jumlah dana yang tersedia buat syarikat ini, kami yakin Airbnb mempunyai ruang yang besar untuk mengembangkan bisnes model mereka.

Buat anda yang belum mempunyai akaun Airbnb dan ingin mula menempah penginapan melalui platform ini anda boleh klik di sini untuk mendaftar. Anda juga boleh sewakan rumah atau bilik anda melalui Airbnb dengan mendaftar di sini.


Bagaimana Akhirnya Wanita Dibenarkan Bertudung di Turki

Pengharaman tudung secara total sejak 1989 di Turki oleh Mahkamah Perlembagaan membawa perdebatan besar pada tahun 2008, bolehkah pelajar wanita di universiti untuk bertudung?

Parti Keadilan dan Pembangunan (AKP) yang memenangi pilihanraya pada julai 2007 dengan majoriti yang besar telah bersedia untuk membenarkan pemakaian tudung di universiti.

Februari 2008, AKP dengan sokongan dua buah parti lain di parlimen meluluskan pindaan dengan memasukkan dua klausa dalam perlembagaan:

1. Semua rakyat tanpa mengira agama, bangsa atau etnik akan mendapat manfaat daripada perkhidmatan awam yang sama rata.

Tidak ada warga boleh dihalang daripada hak untuk mendapatkan pendidikan tinggi.

Bagi Kemalis yang ‘sekular radikal’, dua klausa ini tidak relevan. Mereka menganggap ini suatu kesesatan yang tidak boleh diterima iaitu dengan membuka pintu-pintu universiti kepada golongan Muslim konservatif yang ‘berfikiran mundur’.

Dengan segera, Mahkamah perlembagaan mengambil langkah campur tangan keatas parlimen.

Parti pemerintah ketika itu hampir-hampir dibubarkan dan terkubur di arena politik Turki, di mana hampir dua dozen parti-parti yang terdahulu dilarang menceburi politik hanya kerana tidak mematuhi beberapa aspek idealogi rasmi sekular ini.

Idealogi sekular yang Turki bawakan dengan slogan demokrasi dan kebebasan telah menyimpang dari maksud asal.

Sekular yang asal mengarahkan kepada pengasingan antara agama dan pemerintahan menjadi dua bab yang terasing, namun Turki versi Kemalis membawa ‘sekular radikal’ dengan mencampuri agama dan menyekat kebebasan atas pilihan individiu.

300 pelajar wanita turun tangan untuk menyampaikan suara mereka dalam mendapatkan kebebasan untuk bertudung. Laman web “We Are Not Free Yet” dibangunkan untuk menyatakan cita-cita kebebasan mereka.

Antara tuntutan-tuntutan mereka seperti:

1. Apa yang telah kami deritai sejak hari pintu universiti telah ditutup buat kami, mengajarkan kami sesuatu:

a. Masalah sebenar kami adalah mentaliti autoritarian yang menganggap mereka punya hak untuk campur tangan dalam kehidupan, penampilan, perkataan dan pemikiran rakyat.

2. Oleh itu sebagai wanita yang menghadapi diskriminasi kerana kami menutup kepala kami, kami dengan ini mengisytiharkan bahawa kami tidak akan berpuas hati hanya kerana dapat memasuki universiti dengan bertudung, kecuali:

a. Orang-orang Kurdish dan kelompok terasing lainnya diberi hak di negara ini dengan asas undang-undang dan psikologi untuk menganggap diri mereka sebagai warganegara kelas pertama

b. Asas-asas bagi minoriti-minoriti (bukan Muslim) yang tanpa segan silu dirampas mesti dipulangkan semula

c. Atau kes-kes “menghina keTurkian” (kebanyakannya yang diajukan terhadap kebanyakan intelektual liberal) mesti ditamatkan.

3. Kami meminta kebebasan untuk semua kumpulan yang ditindas di Turki, termasuk Alevis, sebuah mazhab Muslim ortodoks, dan mengecam ‘semua bentuk diskriminasi, penindasan dan pemaksaan.’ akhirnya, ‘wanita yang berlitup’. Berdasarkan hadis Nabi Muhammad, “Langit dan bumi ini dipacakkan atas dasar keadilan”

Inisiatif “We Are Not Free Yet” digerakkan bersama oleh Neslihan Akbulut, Hilal Kaplan dan Havva Yilmaz ini menjadi begitu popular, sehingga berada di dada akhbar dan headline berita utama.

Dari beratus, sokongan kepada mereka meningkat sehingga ribuan dalam masa beberapa minggu. Akhirnya mereka bertiga, menerbitkan buku “We Are Not Free Yet” (Henüz Özgür Olmadık) dengan slogan:

Jika perkara tersebut ialah kebebasan, maka ia bukan hal yang kecil.

Mustafa Akyol menyebut dalam bukunya ‘Islam Tanpa Keekstreman’, sejak 1990, penerimaan keatas idea-idea politik liberal oleh Muslim terus meningkat.

Tren liberal dan Islam terjalin baik sehingga dipandang oleh puak sekular radikal sebagai sekutu yang besar sehingga mereka menamakan Islamo-liberal.

Puak sekular radikal juga menghina wanita bertudung dengan memanggil mereka karafatmalar (lipas), mereka lebih suka gelarkan muslim yang liberal dengan takkeli libos, yang bermaksud “liberal dengan kopiah solat”

Kebebasan akhirnya diberikan kepada wanita-wanita Turki untuk bertudung.

Apa yang menarik untuk kita perhatikan dalam kenyataan ‘We Are Not Free Yet’ mereka menuntut agar diberikan kebebasan bertudung tanpa sikap egoistik.

Ini kerana dalam masa yang sama juga mereka menuntut tekanan-tekanan keatas kaum-kaum marginal (minoriti) di Turki diberikan hak kebebasan yang sama.


Bagaimana Aku Lalui 4 Pemeriksaan Imigresen Sewaktu Tiba Di Melbourne, Australia

Sewaktu selamat tiba di Space Hotel, Melbourne, ada suara yang menegurku menggunakan bahasa ibunda dari belakang. Seorang anak muda, awal 20-an, berkulit sawo matang lengkap berpakaian tebal menyelimuti diri. Aku tersenyum dan menjawab salam beliau.

Aku tidak terkejut kerana Australia memang dipenuhi ramai rakyat Malaysia. Selesai berkenalan, aku mengajak lelaki yang bernama Shah tersebut ke dapur hotel kami sambil menikmati teh panas percuma yang disediakan.

Aku sapukan Nutella pada roti yang dibeli semasa turun dari Skybus di Southern Cross Station tadi. Roti dibakar buat hidangan makan malam pertama di bumi kangaru ini.

“Dah berapa lama kat sini? ” berbasi-basi memulakan bicara sambil menyuapkan roti bakar Nutella ke mulut dan menghirup air teh English Breakfast.

“Dah 3 hari bang saya kat sini. Jalan-jalan bandar ni je. Abang berapa lama kat sini?” soal anak jati Pahang ini.

“Aku 4-5 hari je kat sini. Esok nak pergi Great Ocean Road. Ko tak ke mana-mana?”

“Great Ocean Road? Kat mana tu?” soal beliau. Pelik bin ajaib. Bagaimana orang yang datang ke Melbourne tidak tahu Great Ocean Road. Aku beritahu lagi tentang Philips Island. Sekali lagi beliau tercengang. Aku lagi tercengang.

“Esok mungkin nak jumpa sepupu. Kemudian tengoklah macam mana. Dia kerja kat ‘farm’ ayam kat sana.” Ok baru aku tahu tujuan sebenar beliau ke sini. Mahu mencari kerja rupanya.

“Banyak bang. ‘Farm’ ayam tu banyak nak cari orang. Eh, abang kena apa-apa tak masa kat airport tadi? Saya hampir-hampir tak lepas bang. Dia ‘check’ bag saya jumpa kopiah.

“Dia tanya saya, are you a Muslim? Saya cakap yes I am. Dia tanya saya, tahu ke masjid kat mana kalau nak solat. Saya cakap saya tak tahu tapi saya akan cuba cari. Kalau tak jumpa masjid, saya solat la kat mana-mana pun.”

“Lepas tu dia tengok boarding pass saya. Kan pada boarding pass tu ada tarikh bila kita beli tiket. Saya beli tiket flight sehari sebelum saya datang sini bang. Jadi dia pelik la. Dia tanya baru semalam awak beli tiket dan hari ni terus terbang datang ke sini? Saya cakap saya rasa nak terbang, saya beli lah tiket ” tergamam aku.

Ko ni betul-betul kaya ke atau mungkin terdesak? Aku dulu pun pernah buat macam ni juga tapi lagi ekstrem. Beli tiket pagi, petang terus terbang ke Bali.

Memang Australia terkenal dengan pemeriksaan yang sangat ketat di lapangan terbang mereka bagi mengelakkan kemasukan bahan-bahan terlarang dan orang yang tidak sepatutnya ke negara mereka.

Keadaan menjadi lebih rumit buat warga Malaysia yang sememangnya masuk untuk tujuan kembara atau belajar atau bekerja secara sah.

Baru-baru ini, mungkin 4-5 hari sebelum aku ke sini, pihak berkuasa Australia telah menahan lebih kurang 34 orang rakyat Malaysia yang bekerja secara haram di sebuah ladang di New South Wales.

Kedatangan aku ke Australia memang tepat pada masanya. Boleh merasai sendiri bagaimana Australia Border Force membuat kerja di lapangan terbang.

Dengan janggut sejemput, sebuah backpack Deuter 65L dan sebuah lagi American Tourister 20L, aku melangkah yakin ke kaunter imigresen untuk pemeriksaan passport dan ‘incoming passenger card’ yang telah siap diisi semasa di dalam penerbangan sebentar tadi.

Baca: 6 Tip Mencari Salji Pada Musim Sejuk Di Melbourne

“Why did you tick YES on the question number 1?” tanya pegawai tersebut.

Soalan pada incoming passenger card tersebut merujuk kepada adakah aku membawa sebarang bahan-bahan terlarang seperti ubat-ubatan, steroid, bahan pornografi, senjata atau dadah terlarang.

Aku tandakan YES kerana aku tidak pasti adakah ubat-ubatan yang aku bawa menjadi satu kesalahan.

Ini kerana kalau di Malaysia, ada undang-undang mengenainya. Pegawai tersebut menukarkan jawapan YES aku itu kepada NO kerana ubat-ubatan tersebut boleh dibawa dengan selamat.

Berhati-hati ya kawan-kawan. Kalau tidak pasti pada kenyataan, tandakan sahaja YES.

Baru 5 kaki aku keluar dari kaunter pemeriksaan passport tadi, aku disapa oleh seorang lagi pegawai beruniform.

“Where are you from?” tanya beliau sambil mencatatkan sesuatu pada sekeping kertas. Setelah mendapat jawapan daripada aku, ditanya lagi soalan seterusnya.

“How long you will be here?” aku jawab dengan tenang sambil menunjukkan butir-butir penerbangan yang telah dicetak awal. Ditanya pula di mana aku akan menginap. Kemudian aku keluarkan salinan tempahan hotel yang telah dibuat.

Pemeriksaan berakhir di situ. Fikirku mungkin sudah selesai dan aku boleh masuk ke bumi Australia dengan tenang. Lega.

Aku terus berjalan mencari pintu keluar. Aku sekali lagi ditanya oleh seorang pegawai lelaki mengenai barangan yang aku bawa. Aku cakap aku tak bawa apa-apa yang salah.

Setelah mengambil ‘incoming passenger card’ daripada aku, aku dibenarkan terus berjalan ke pit stop seterusnya.

Hati tidak tenang teringatkan sesuatu di dalam backpack . Setelah 5 langkah aku berjalan, aku berpatah kembali kepada pegawai lelaki tersebut.

“Excuse me sir, I have some instant noodles in my bag. Is it ok?” tanyaku gusar.

“Yeah, it should be ok. It’s good for you in this cold weather” tersenyum aku dengan jawapan beliau. Lalu aku meneruskan langkahku.

Rupa-rupanya ada lagi. Kali ini lebih terperinci. Aku rasakan pemeriksaan kali ini ialah pemeriksaan semula daripada jawapan aku kepada pemeriksaan yang sebelumnya. Mungkin kalau aku memberi jawapan yang tak sama, nahas akibatnya.

Sebelum pegawai wanita ini meneruskan pemeriksaan, beliau terlebih dahulu inginkan ‘declaration’ daripadaku. Biar aku terjemahkan ke dalam Bahasa Melayu. Lagi senang faham. Hehe.

“Adakah semua barang yang kamu bawa ini merupakan kepunyaan kamu?

“Adakah kamu mengaku kamu tahu apa yang ada di dalam beg kamu?”

Waktu jawab YA, macam-macam bermain-main dalam fikiranku. Aku ada bagi beg aku pada sesiapa tak? Aku ada bawa barang orang tak? Ada orang minta aku simpankan barang tak? Aku ada tinggal beg aku di mana-mana tanpa pengawasan aku tak?

Soalan-soalan tersebut tiba-tiba terlintas, takut-takut ada bahan terlarang di dalam beg. Aku hanya menarik nafas, tenang dan bercakap yang benar sambil berdoa di dalam hati agar semuanya ok.

“Kamu seorang ahli kesihatan professional ya?” beliau merujuk kepada ‘incoming passenger card’ yang aku tulis. Aku menggangguk.

“Saya terlibat dalam pemantauan industri ubat di Malaysia.”

Pegawai tersebut tenang tetapi seolah-olah tidak puas hati dengan jawapanku. Ye lah, kalau ahli kesihatan professional, mestilah kerja di hospital atau institut kesihatan yang lain.

Dibukanya sebuah kotak besi yang berisi business card. Bila aku ceritakan yang aku pernah kerja di hospital sebelum ini dan beliau melihat business card aku, baru beliau berpuas hati.

Diselak-selaknya passport merah aku kemudian melihat beberapa cop imigresen dan visa daripada pelbagai negara pada setiap helaian buku merah tersebut.

Ketika pegawai wanita tersebut memeriksa pasportku, datang pula seorang pegawai lelaki mengambil telefon bimbitku dan meminta akses kepada telefonku.

Aku letakkan ibu jariku untuk unlock telefon tersebut dan beliau terus membelek semua yang ada di dalamnya. Daripada text message, whatsapp, gambar-gambar, apa yang aku google, semuanya diteliti. Alhamdulillah semuanya bersih.

“Jadi kamu banyak mengembara ke luar negara ya?” soal pegawai wanita setelah membelek passport.

“Ya, saya. Sebelum ini saya belajar di UK. Jadi saya mengambil peluang untuk mengembara ke seluruh Eropah pada setiap cuti semester.”

“Jadi kamu akan menginap di Space Hotel. $124 untuk 4 malam. Murahnya,” tanya beliau sambil melihat tempahan hotel aku.

“Ya, murah. Walaupun namanya hotel, tapi sebenarnya saya hanya duduk di dalam sebuah dorm. Itu sebab ianya murah.” Jawabku memberi penjelasan.

Beliau kemudiannya memintaku meletakkan backpack Deuter 65L aku ke mesin pengimbas.

“Apakah yang ada di sebelah sisi beg kamu? Seakan-akan bersinar-sinar?”

Aku cuba untuk membuka zip beg tersebut tetapi dihalang oleh beliau. Jadi di sini, beliau seolah-olah cuba mendugaku kerana sebelum ini aku sudah isytihar yang aku tahu apa yang di dalamnya.

“Adakah kamu ingat?” soalnya inginkan kepastian.

“Oh ya. Ianya syampu dan gel mandian!” jawabku yakin. Gel dan syampu berkenaan aku ambil dari hotel di Malaysia semasa menginap di sana.

Memang aku selalu ambil botol kosong syampu dan sabun yang aku habis gunakan untuk tujuan menginap di dorm seperti ini yang kadang-kadang tidak menyediakan alat mandian. Lagipun cecair yang dibenarkan dibawa ke dalam kapal terbang hanyalah 100ml.

Selesai pemeriksaan bagasi tersebut, maka tamatlah sudah kisah pemeriksaan di lapangan terbang ini. Nak kata berpeluh tu, takde lah berpeluh pun. Berdebar sikit-sikit tu ada la.

Bukan apa, kadang-kadang ada benda yang kita rasa tak salah, tapi rupa-rupanyq salah di sisi undang-undang mereka. Sebab itu kena buat kajian betul-betul sebelum ke sesebuah negara.

Yang paling tak syok kalau kena hantar pulang ke Malaysia tanpa sempat melakukan kembara. Kan sedih macam tu.

Mengakhiri cerita sebelum aku melangkah keluar, pegawai wanita tersebut bertanya,

“Kalau kamu tak kisah, saya nak tanya satu soalan. Saya lihat kamu datang ke sini seorang diri. Adakah kamu belum berkahwin?”

“Belum” jawabku ringkas sambil tersenyum dan meninggalkan Tullamarine Airport dan mencari Skybus menuju ke Southern Cross Station.

Baca lagi: 12 Tip Travel Dan Memandu Sendiri Di Melbourne, Australia


Bagaimana Al-Arqam Bina Empayar Besar Bernilai RM500 Juta Suatu Ketika Dahulu

Jika anda tanya pada generasi terdahulu, mungkin mereka cukup sinonim dengan satu pertubuhan dakwah yang cukup kontroversi iaitu Gerakan Dakwah Jemaah Darul Al-Arqam atau Al-Arqam. Pertubuhan ini barangkali boleh dianggap berpengaruh dalam kalangan umat Islam di Malaysia. Ia juga turut mengundang pelbagai tanggapan negatif kerana tampil dengan perbezaan ajaran islam yang dibawa sehingga ia dianggap sebagai satu ajaran yang perlu dihapuskan.

Bagaimanapun, penglibatan pertubuhan ini dalam perniagaan berjaya memecahkan monopoli orang bukan Islam dalam bidang ekonomi. Tetapi akibat daripada kegagalan mastermind Al-Arqam yang hanya fokus dalam bidang ekonomi sahaja telah menyebabkan kejatuhan pertubuhan ini. Melalui satu perkongsian di Facebook Zayed Zulkifli, beliau berkongsi pengalamannya dengan Al-Arqam.

Menurut beliau, kejayan Al-Arqam ini bukan hanya dalam bidang ekonomi malah juga akademik. Pertubuhan ini mempunyai tadika, sekolah dan klinik. Malah, orang-orang yang terdekat dengan beliau iaitu sepupu beliau sendiri pernah bersekolah di tadika Al-Arqam.

Ketika di zaman kolejnya pula, beliau mempunyai seorang rakan yang merupakan pengikut tegar Al-Arqam. Melalui rakannya inilah, dia berpeluang membaca beberapa majalah komik Al-Arqam dan berkesempatan bersoal jawab dengan rakannya mengenai mengapa pertubuhan tersebut tidak haram dan sesat.

Selain itu, turut diceritakan di kampung beliau ada satu gerai di pasar malam tersebut yang menjual roti khurasan yang sangat laris. Pemiliknya merupakan seorang pengikut Al-Arqam dan setiap kali berniaga, beliau akan memakai jubah hijau dan serban hijau yang merupakan pakaian seragam Al-Arqam. Perniagaan tersebut bertahan sehingga kini namun diteruskan oleh legasi anaknya pula. Cuma bezanya tiada lagi pakaian Al-Arqam tersarung di tubuh anaknya.

Anda pasti kenal dan pernah mendengar lagu daripada kumpulan nasyid seperti Rabbani, Raihan dan Hijjaz bukan? Untuk pengetahuan anda, kumpulan nasyid ini sebenarnya berasal daripada pertubuhan Al-Arqam. Pada mulanya kumpulan nasyid ini menggunakan nama Nada Murni sebelum diberi penjenamaan semula dengan nama Rabbani dan Hijjaz. Manakala, The Zikr pula muncul dengan nama Raihan dan nama tersebut kekal sehingga kini.

Berdasarkan data yang dikeluarkan sehingga tahun 1993, Al-Arqam dianggarkan telah mengendalikan 417 projek ekonomi, termasuklah 56 buah kilang perusahaan yang mengeluarkan 60 jenama barangan yang berlainan, 20 buah pasar mini, 52 buah kedai runcit, 36 buah kedai buku, 21 buah kedai jahitan, 12 buah bengkel kenderaan, 18 buah restoran, 33 buah bas dan 20 buah teksi.

Banyak kejayaan yang telah ditempa oleh pertubuhan ini yang suatu ketika dahulu pernah berjaya mencipta empayar besar di Malaysia dengan nilai lebih RM500 juta serta berjaya mempengaruhi pengikutnya dalam pelbagai sudut.

Ini pula artikel mengenai individu-individu yang juga pernah menempah kejayaan di Malaysia dan di luar negara.

Lelaki Malaysia Ini Berjaya Mengolah Sistem Penyejukan Model ‘Supercar’ Dari Itali

Yaashwin Sarawanan, ‘Manusia Kalkulator’ Berjaya Muncul Naib Juara Asia’s Got Talent

‘Ramly Burger’ Pencetus Revolusi Burger Jalanan Di Malaysia


Bagaimana Alat Perubatan Tradisi Cina Ini Menjadi ‘Must Have Beauty Tools’ Untuk Tahun 2020

Industri kecantikan dan kosmetik kini sudah makin berkembang seiring dengan perkembangan teknologi. Siapa sangka pokok pegaga (centella asiatica) punyai banyak kebaikan sehingga ia kini menjadi diantara bahan utama dalam produk kosmetik di Korea Selatan?

Begitu juga dengan alat perubatan tradisi dari China ini. Siapa sangka, alat perubatan tradisi yang dikenali sebagai ‘Gua Sha’ ini bakal menjadi kegilaan para skincare enthusiasts menjelang tahun 2020? Dengan harga kurang dari RM10, anda boleh mendapatkanya di Shopee.

Facial Gua Sha dan face roller sudah agak lama berada dalam industri kecantikan. Akan tetapi, kehadiran pandemik COVID-19 yang memaksa warga dunia untuk duduk di rumah, telah membuatkan ramai orang belajar dan mencuba pelbagai produk kecantikan dan beauty tools bagi mengisi masa lapang.

Difahamkan, facial Gua Sha dan face roller boleh menegangkan wajah, membuatkan wajah anda tampak lebih slim dan alat ini juga turut disamakan dengan rawatan Botox. Sejauh mana kebenarannya? Mari kita rungkaikan!

Disebut sebagai ‘gwah-shah’, definisi buat alat ini boleh dibahagikan kepada dua: Gua membawa maksud scrape (mengikis) dan Sha pula bermaksud redness to the skin (kemerahan pada kulit).

Menurut perubatan tradisi cina, Gua Sha difahamkan merupakan sebuah rawatan yang mengikis keluar penyakit seperti demam dan juga penyakit kronik dari badan. Nama lain buat rawatan ini dikenali sebagai scraping, spooning dan coining.

Kaedah rawatan Gua Sha ini difahamkan telah wujud dari zaman Paleolitik lagi. Bagaimanapun, rawatan ini mula popular dan digunakan secara meluas di China Ketika zaman pemerintahan Dinasti Ming, iaitu pada tahun 1368 hingga 1644.

Gua Sha kini telah berubah seiring dengan peredaran zaman. Jika dulu batu digunakan sebagai alat untuk melakukan rawatan ini, alat tersebut kini digantikan dengan batu kristal yang cantik seperti rose quartz, amethyst dan jade.

Menerusi laporan yang ditulis di portal Bino, setiap bentuk Gua Sha mempunyai fungsi yang berlainan. Bagaimanapun, bentuk dolphin merupakan bentuk yang sering digunakan, terutama sekali bagi rawatan facial Gua Sha.

Berbeza dari ‘sejarah facial Gua Sha dan face roller‘ yang dikatakan pernah digunakan oleh puteri raja China zaman dahulu yang sering digembar-gemburkan sebagai marketing tactic para penjual, facial Gua Sha menurut Cecily Braden menerusi temu bualnya bersama Vogue, dikatakan sebenarnya ditemui secara tidak sengaja.

Menurut rawatan tradisional cina, qi merupakan tenaga yang mengalir dalam badan kita. Ketidakseimbangan qi dalam badan boleh membuka pintu kepada pelbagai penyakit. Oleh itu, rawatan Gua Sha dilihat boleh membantu pengaliran qi dalam badan.

Konsep yang sama digunakan buat facial Gua Sha dan face roller. Alat tersebut difahamkan boleh memudahkan pengaliran qi dan meredakan ketegangan otot muka.

Selain itu, facial Gua Sha dan face roller juga dikatakan dapat membantu melancarkan pengaliran limfa pada muka yang menyebabkan wajah tampak puffy di pagi hari.

Diantara kebaikan lain facial Gua Sha dan face roller difahamkan dapat mengurangkan garis halus di muka, mengurangkan pigmentasi, menjadikan kulit lebih halus, tingkatkan kadar kolagen dan membuatkan wajah tampak lebih sculpted.

Facial Gua Sha dan face roller dikenali sebagai rawatan anti penuaan oleh kerana teknik urutan yang digunakan menerusi kedua-dua alat ini. Melihat dari aspek tersebut, alat ini mempunyai potensi untuk melambatkan proses penuaan.

Bagaimanapun, oleh kerana alat ini telah tular di media sosial, lebih-lebih lagi apabila para influencer seperti Kendal Jenner dan Miranda Kerr dilihat menggunakannya, jadi lebih ramailah orang yang berpusu-pusu ingin membeli beauty tools ini tanpa mengetahui cara penggunaan yang betul.

Ramai dari pengguna malah influencer dilihat menggunakan teknik yang salah ketika menggunakan facial Gua Sha dan face roller. Menurut laporan yang ditulis di Harper’s BAZAAR, pakar menggalakan pengguna untuk mengikut teknik yang telah disarankan dan menghalang mereka dari mencipta teknik sendiri.

Antara kesilapan yang biasa dilakukan ialah menggunakan alat tersebut tanpa sebarang facial oil atau serum sebagai pelincir. Penggunaan alat tersebut pada permukaan kulit yang kering difahamkan boleh mempercepatkan proses penuaan dan secara tidak langsung membuatkan usaha anda menjadi sia-sia.

Apapun, melihat kepada kebaikan yang ada pada rawatan facial Gua Sha dan face roller ini, tidak hairanlah kenapa ianya menjadi kegilaan para wanita dan skincare enthusiasts! Tapi benarkah alat ini boleh membantu menghilangkan pigmentasi dan menjadikan kulit wajah kita lebih halus?

Berdasarkan laporan dari The Washington Post yang telah menemu bual Suzanne Friedler, seorang pakai dermatologi, rawatan tersebut difahamkan hanyalah sekadar facial massage sahaja.

“Setiap urutan pada muka boleh meningkatkan peredaran darah di muka dan membuatkan wajah tampak lebih cerah, sculpted dan tidak bengkak,” jelas Suzanne.

Menurut Suzanne lagi, kesan tersebut hanyalah sementara dengan penggunaan face roller. Jadi jika anda inginkan kesan yang tahan lama, ini bukanlah alatnya.

Laporan dari Global Times pula mengatakan meskipun rawatan Gua Sha pada badan memberikan kesan yang positif, kesan yang sama tidak dapat dilihat buat rawatan muka.

Menurut pakar dermatologi, facial gua sha hanya memberikan kesan yang sedikit dari kebaikan yang sering dihebahkan.

Bagaimanapun, ini tidak bermaksud bahawa rawatan ini adalah sia-sia. Akan tetapi, belum ada kajian yang dibuat yang boleh membuktikan kebenarannya.

Rawatan facial Gua Sha dan face roller ini sedikit sebanyak membawa saya kembali ke alam persekolahan dulu. Biasalah, kecantikan dan wanita memang sering digandingkan bersama.

Pada zaman persekolahan dulu, setiap pagi sebelum bersiap sepenuhnya untuk ke sekolah, saya pasti akan singgah ke peti ais dan keluarkan dua sudu yang disimpan dibahagian freezer kemudian letakan bahagian belakang kedua-dua sudu tersebut di bawah mata.

Sama seperti kebaikan dari penggunaan facial gua sha dan face roller, amalan meletakan sudu pada bahawa mata mengikut petua orang dulu-dulu, katanya boleh mengurangkan eye bags dan bengkak pada muka. Sejauh mana kebenaran petua tersebut saya juga tidak pasti tapi kerana ingin tampil cantik sentiasa, saya ikutkan juga.

Begitu jugalah dengan penggunaan facial Gua Sha dan face roller, meskipun kesahihan kebaikan dari amalan tersebut belum diketahui, tidak salah bagi kita untuk mencuba. Apa yang penting, kita sebagai pengguna haruslah belajar dahulu tentang penggunaan yamg betul dan tidak meletakkan expectation yang tinggi.

Untuk membaca tulisan menarik yang lain dari The Vocket, klik sahaja pada pautan di bawah!

Nak Cantik Sampai Sakit, Kenapa Wanita Begitu Obses Dengan Kecantikan?

Servis S, Teknik Hebat Keluarga Sidek Yang Diharamkan Daripada Kejohanan Badminton Dunia


Pernah Bermula Di Sebuah Garaj, Kini Perniagaan Ini Mendapat Keuntungan 47 Bilion

Tahun 2015 masih berbaki lebih 2 bulan lagi tetapi bagi Amazon.com, gudang mereka sudah mulai sibuk dan perlu menguruskan berbagai tempahan.

Sebagai laman web yang satu ketika dulu bermula dengan menjual buku di internet tetapi kini telah berkembang dan menjual berbagai jenis barangan, ketibaan bulan Oktober memberi makna mereka bakal sibuk berkali ganda daripada bulan-bulan sebelumnya.

Malahan di ketika ini, ribuan pekerja Amazon mula melakukan kerja-kerja membungkus berjuta-juta tempahan runcit daripada pelanggan laman web gergasi ini.

Untuk mengendalikan tempahan yang meningkat secara mendadak setiap kali menjelang perayaan Krismas, Amazon mempunyai lebih daripada 80 pusat pengedaran yang mana jika ia diletak dan disusun bersama akan menghasilkan keluasan lebih daripada 700 rakaman di Madison Square Gardens, dan dapat menahan lebih banyak air daripada 10,000 kolam renang di sukan Olimpik.

Dan kesibukan ini tidak hanya terhenti pada bulan ini saja tetapi berterusan sehingga ke akhir tahun.

Gambar berikut menunjukkan suasana di 5 gudang Amazon yang terletak di USA, UK, Kanada, Jerman dan Poland. Angka-angka yang diberikan di dalam artikel adalah daripada data statistik yang dikumpulkan oleh statista.com, DMR dan Michael Hyatt.

Kotak-kotak bungkusan tempahan inilah yang telah menyumbang kepada pendapatan bersih Amazon di peringkat global sebanyak £47 bilion.

Kesemua tempahan dikendalikan oleh pekerja Amazon yang berjumlah lebih daripada 100,000 orang.

Tugas mereka meliputi pembungkusan semua jenis tempahan. Kos penghantaran saja sudah mencecah £2 billion (pound).

Nilai transaksi jualan yang berlaku telah menyumbang kepada nilai jenama Amazon sebanyak £28 bilion.

Setiap bulan lebih daripada 160 juta pelawat mengujungi website Amazon.com

Trafik ke website Amazon yang tinggi setiap bulan telah menyumbang kepada peningkatan perolehan sebanyak 22% setiap tahun.

Di Amerika Syarikat, capaian pengguna dalam talian Amazon.com ialah 72%.

Para pekerja sedang membantu membungkus tempahan dari web yang besar ini.

Bila website Amazon.com mengalami masalah, ia adalah perkara buruk bukan saja bagi warga kerja tetapi juga pelanggan mereka.

Pada tahun 2013 website Amazon.com pernah down selama 49 minit. Akibatnya mereka mencatat kerugian berjumlah £3.6 juta

Ramai pelanggan mereka yang kecewa sewaktu insiden tersebut berlaku.

Terutama bagi 20 juta ‘prime users’ Amazon.

Prime Service merupakan perkhidmatan / servis penghantaran dengan kadar yang lebih cepat. Adakala penghantaran dibuat pada hari yang sama tempahan diterima.

Di masa depan, tidak mustahil jika ada antara tempahan pelanggan mereka yang dihantar menggunakan drone.

Pada tahun lepas saja, jualan di Amazon Marketplace telah mencatatkan jualan berjumlah 1 billion.

Pada jualan Cyber Monday di tahun 2013, 426 barangan terjual setiap saat di Amazon.

Meskipun mempunyai bilangan pekerja dan kakitangan yang ramai, robot juga masih tetap digunakan untuk melancarkan kerja agar tempahan yang diterima dapat diproses dengan lebih pantas.

Menjelang akhir tahun ini, dijangkan Amazon akan mempunyai lebih daripada 10,000 robot.

Siapa sangka perniagaan yang satu ketika dulu dimulakan oleh seorang pemuda di sebuah garaj di Washington akan membesar seperti ini.

Jess Bezoss memulakan Amazon pada tahun 1994 sebagai laman web menjual buku.

Kini beliau menerajui sebuah syarikat yang menerima pelanggan dan pelawat unik 5 kali ganda lebih ramai daripada eBay.

Dan sehingga kini Amazon masih tidak hilang identiti sebagai website menjual buku.

Kerana setiap tahun jualan buku saja telah menyumbang berbilion keuntungan.

Bagi tahun 2015 sahaja, keuntungan daripada jualan buku terus meningkat melalui platform Kindle yang disediakan oleh Amazon.

Lebih daripada 70,000 buku di Kindle ditawarkan dalam bahasa Spanyol sahaja. Belum lagi dikira buku-buku yang ditawarkan dalam bahasa Inggeris yang jumlahnya tentulah berlipat kali ganda.

Pada suku pertama pada tahun 2013, 5.8 juta tempahan buku diterima di Kindle.

Dan ini menjadikan 7.6% daripada keseluruhan pasaran pada suku tahun yang sama.

Kebanyakan daripada buku-buku dibaca di Kindle Fire.

Jumlah buku yang berjaya dijual pada tahun 2013 saja adalah sebanyak 9 juta.

Terdapat 600,000 ebook di ruangan tanpa had di perpustakaan Kindle di Amazon.

Penganalisis Michael Hyatt menjelaskan Amazon Kindle Fire menerima kira-kira 50,000 pra-tempahan setiap hari.

Hampir 2 kali ganda melebihi jualan daripada Apple iPad.

Sementara platform S3 cloud pula membenarkan setiap pengguna menyimpan 82 buah buku.

Jumlah buku yang banyak ini jika dibuat perbandingan mampu menyelamatkan hutan bersaiz 2 kali ganda daripada hutan terbesar di Alaska.

Meskipun pernah berlaku kontroversi apabila Amazon menjual Kindles pada kadar harga rugi sebanyak 3 pound.

Yang merupakan kerugian yang mereka mampu tanggung

Pendapatan tahunan Amazon adalah lebih besar daripada KDNK separuh negara di dunia.

Antaranya adalah seperti negara Honduras, Rwanda, dan juga Iceland.

Inilah pencapaian Amazon yang mengagumkan kini.

Baca lagi: Amazon Dash Membolehkan Anda Membeli Barangan Rumah Semudah Menekan Butang Sahaja

LIKE dan FOLLOW Vocket di Facebook serta Instagram


Bagaimana Amazon Menutup Syarikat Yang Dibeli Selepas Mengambil Alih

Bila kita mendengar berita mengenai acquisition atau pengambilalihan syarikat, semestinya kita beranggapan ianya perkara yang bagus dan indah untuk perkembangan sesebuah bisnes. Namun, tidak semua pemilikan yang dilakukan untuk mengembangkan bisnes yang diambilalih. Perkara ini sudahpun berlaku dalam beberapa kes dan paling terbaru adalah Amazon milik Jeff Bezos.

Amazon kini telah melancarkan marketplace untuk pasaran timur tengah selepas 2 tahun membeli syarikat e-commerce berpengkalan di Dubai dengan nilai $580 juta (RM2.4 bilion). Sewaktu pelancaran marketplace terbaru ini, secara rasminya Amazon memaklumkan Souq.com akan ditutup dan domain Souq.com akan ke Amazon.ae menggunakan fungsi redirection 301.

Berdasarkan laporan suku tahunan lepas, jualan Amazon untuk segmen antarabangsa cuma naik sekitar 9% dengan nilai $16.2 billion. Dengan pelancaran Amazon Middle East ini, ia dilihat mampu memberikan nafas baru untuk Amazon merebut market shares di sana.

Dahulunya, Amazon cuma menerobos ke dalam pasaran Timur Tengah menggunakan jenama Souq.com. Pengurusan penjual masih dilakukan di backend system Amazon FBA sama seperti sebelum ini di mana seller perlu mendaftar dan verify akaun terlebih dahulu.

Co-Founder Souq memaklumkan Amazon.ae akan menjual lebih dari 30 juta produk termasuklah dari Souq dan Amazon Us. Penghantaran dan pengeposan juga dijalankan di kawasan Timur Tengah. Ini bukanlah perkara yang mengejutkan, ambilalih kemudian menutup syarikat tersebut.

Sebelum ini, Amazon telah mengambilalih Quidsi yang memiliki diapers.com dan souq.com serta menutup operasi Quidsi pada tanda harga $545 juta. Jika anda ingin membaca secara terperinci mengenai syarikat yang pernah diambilalih oleh Amazon, boleh baca di sini.


Bagaimana Anda Boleh Buat Duit Dengan Minyak Masak

Anda boleh jual minyak masak terpakai. Namun pastikan ia beri kebaikan kepada alam dan manusia. Jika anda sudah baca artikel Bahaya Minyak Masak Terpakai sebelum ini, anda pasti faham dengan maksud saya.

Jadi, bagaimana nak buat duit dengan minyak masak? Pasti itu yang bermain di fikiran anda sekarang. Baiklah, cara yang akan diberitahu ini bukanlah perkara baru. Ia hanya satu refresh buat masyarakat dan anda.

Pada 2012, Jabatan Perkhidmatan Pembentungan membeli minyak masak terpakai daripada orang ramai dengan harga RM1 per satu liter minyak untuk dikitar semula menjadi produk lain. Begitu juga dengan Kawasan Rukun Tetangga (KRT) Taman Bukit Melaka yang turut melakukan hal yang sama.

Pada 2015, Majlis Perbandaran Kajang (MPKJ) menganjurkan program kitar semula minyak masak terpakai kepada boidiesel. Setiap satu liter minyak yang dihantar akan mendapat RM1. MPKJ ambil inisiatif ini selepas mendapati kebanyakan minyak masak dibuang ke dalam longkang sehingga berlakunya pencemaran.

Terbaru, Universiti Putra Malaysia (UPM) dengan kerjasama CIMB Foundation menganjurkan Kempen Pengumpulan Minyak Masak Terpakai dengan harga RM1 untuk satu kilogram minyak masak terpakai. Minyak masak yang dikumpulkan ini akan diproses menjadi biodiesel bagi kegunaan kenderaan berat dan mesin.

Biodiesel ialah bahan api alternatif berasaskan minyak sayuran atau lemak haiwan. Minyak masak terpakai jadi bahan utama untuk menghasilkannya. Kemudian 20% biodiesel dicampurkan dengan 80% diesel tulen tanpa perlu pengubahsuaian ke atas enjin diesel.

Justeru itu, tindakan ini dapat mengurangkan kesan pemanasan global dan pelepasan gas ke atas alam sekitar apabila biodiesel digunakan sebagai sumber tenaga kenderaan berat dan mesin. Malah, penggunaannya turut membantu mengurangkan pencemaran alam akibat minyak masak terpakai yang dibuang sesuka hati sebelum ini ke dalam longkang.

Minyak masak terpakai perlu melalui proses tranesterifikasi bagi menukarkannya menjadi biodiesel. Dalam proses tersebut, minyak masak terpakai akan dicampur bahan kimia lain, seperti methanol, dan pemangkin (catalyst). Ia akan diproses selama enam jam bagi menghasilkan 100 liter biodiesel.

Di Kompleks Biorefinery UPM, proses tranesterifikasi ini dijalankan seminggu sekali berikutan sukar dapat bekalan minyak masak terpakai kerana kurang kesedaran di kalangan pengguna berkaitan kitar semula dan peluang buat duit dengan minyak masak terpakai ini. Ia menyebabkan banyak minyak masak dibuang begitu sahaja.

Jika anda berminat kumpul minyak masak terpakai untuk ditukar dengan duit, anda perlu lakukan langkah dibawah ini.

1. Pastikan minyak masak itu tidak melebihi 3 kali penggunaannya.
2. Sejukkan minyak masak terpakai terlebih dahulu.
3. Tapis minyak masak.
4. Setelah itu masukkan ia ke dalam botol atau bekas yang sesuai.
5. Hantar ke pusat pengumpulan minyak masak terpakai yang menawarkan duit sebagai tukarannya.

Done! Anda dapat RM1 bagi setiap 1 kg atau 1 liter minyak masak terpakai. Konsep ‘waste to wealth’ ini boleh membantu orang ramai mendapat duit sampingan jika tahu mengambil peluang ini.

Bagi penduduk Kuala Lumpur dan Selangor, anda boleh hantar minyak masak terpakai ke tiga pusat peungumpulan UPM iaitu Pusat Transformasi Komuniti Universiti (UCTC), Fakulti Bioteknologi dan Sains Biomolekul (FBSB) dan Loji Pandu Biokompos di Kompleks Biorefinery.


Bagaimana Anda Boleh Jimat ‘Kaw-Kaw’ Dengan PETRONAS Kad Mesra

Pernahkah anda mengira jumlah perbelanjaan yang dihabiskan untuk mengisi minyak kenderaan anda? Buat mereka yang sering ulang alik ke tempat kerja yang jauh tempatnya, kami yakin jumlahnya pasti lebih tinggi.

Dalam pada itu, tahukah anda kini anda berpeluang mendapat penjimatan minyak dengan pemilihan minyak yang betul. Anda bukan sahaja bakal menerima lebih kilometer dengan setiap isian malah penawaran ganjaran melalui kad langganan membolehkan anda berjimat dengan lebih lagi. Jika ini yang anda perlukan kami ada berita baik buat anda.

Sebagai penghargaan PETRONAS buat para pelanggan promosi ‘The Only Game Where Everybody Wins’ yang berakhir lebih pantas daripada jangkaan, PETRONAS akan menghadiahkan pelanggan dengan ganjaran sehingga 6 kali ganda untuk setiap pengisian minyak dan pembelian di Kedai Mesra.

Dalam erti kata lain, anda berpeluang mendapatkan sehingga 300 point Kad Mesra apabila anda berbelanja RM50 di Kedai Mesra. Menarik bukan?

Nak tahu apa yang lebih best? Tawaran ini turut ditawarkan buat pembelian minyak dimana ganjaran 6 kali turut ditawarkan dengan setiap pembelian mengikut liter.

Apa lagi? Gunakan peluang ini untuk mendapatkan barangan di Kedai Mesra serta membuat pengisian minyak di PETRONAS untuk berpeluang mengutip ganjaran yang boleh ditebus bagi mendapatkan barangan serta minyak di stesen PETRONAS untuk kegunaan harian.

Promosi ganjaran 6 kali ganda ini cuma berlangsung pada 6 Januari sehingga 12 Januari 2018. Buat anda yang belum mendapatkan Kad Mesra daripada PETRONAS, anda boleh dapatkan secara PERCUMA dimana-mana stesen PETRONAS dan leret untuk dapatkan mata ganjaran.

Sekiranya anda ingin menebus mata ganjaran jangan lupa untuk klik di sini untuk mendaftarkan kad anda secara online atau hantar sahaja SMS dengan pesanan ‘KADMESRA (jarak) 17 digit no Kad MESRA (jarak) Nombor kad pengenalan (jarak) nama anda’. Sangat simple dan mudah. Untuk maklumat lanjut kempen ini, boleh layari laman web Mesra.


13 Dekorasi Gaya Scandinavia Yang Semulajadi Tetapi Moden

Gaya Scandinavia ialah gaya ringkas, dipenuhi warna kontras hitam dan putih. Ia kelihatan ringan, tetapi dengan selitan beberapa elemen semulajadi, dekorasi gaya Scandinavia memberi rasa mewah, selesa tetapi menenangkan.

Tembaga dengan warnanya yang berkilau-kilau sangat menarik perhatian. Tembaga adalah pilihan orang ramai yang popular di Scandinavia dan kini, warga Amerika pun sukakannya. Lampu glob tembaga adalah cara terbaik untuk mempamerkan logam paling hangat musim ini.

Kerusi kayu dengan penyandar yang diperbuat dari kulit ini adalah sebahagian daripada perabot di dalam rumah stylist Lotta Agaton yang diberi nama La Maison d’Anna G. Kerusi kayu ini kelihatan rustik tanpa kelihatan tua, dan akan nampak lebih menarik apabila digandingkan bersama-sama dengan selimut kulit kambing berwarna putih.

Warna kegemaran Scandinavia? Jelas sekali, ia adalah biru – warna biru nampak hebat apabila dikontraskan dengan warna hitam, putih dan warna kayu seperti yang anda lihat dalam rumah di Copanhagen ini. Trend yang sangat semulajadi tetapi segar.

Apa hidupan flora yang boleh hidup di dalam rumah? Jawapannya, kaktus! Kaktus ada dalam saiz kecil dan besar, berwarna hijau sahaja atau berbunga – yang pasti apa saja saiz atau bentuknya, kaktus memberi warna hijau menarik di sebalik dunia monokrom.

Bulu burung adalah budaya Scandinavia yang baru sahaja bermula di tempat lain, seperti yang anda lihat dalam susunan meja Easter Sweden ini. (Akan tetapi, kita guna bulu burung palsu sahaja, okay?)

Manfaat terbaik menggunakan kalendar dengan font Helvetica yang terlebih besar ini? Anda akan selalu tahu tarikh hari ini. Kenapa gunakan kalendar dengan tulisan halus, sedangkan kita boleh gantungkan kalendar menarik ini di dinding?

Dekorasi Scandinavia lazimnya berwarna kontras, dengan estatik hitam dan putih – dan ini membuatkan kami teruja melihat dinding kelabu kembali dalam budaya mereka. Warna ini masih memberi rasa neutral dengan penonjolan warna monokramatik, tetapi dinding kelabu berjaya menjadikan suasana berasa lebih ‘lembut’.

Tanglung atau lantern kertas selalu buatkan kita terasa terawang-awangan, dan ia memberi rasa berbeza berbanding dengan penggunaan lampu chandelier. Dalam rumah seorang penulis kaligrafi, Ylva Skarp, 4 biji tanglung kertas gergasi digantung di atas meja makan, mewujudkan efek fantasi.

Ia bukanlah sesuatu yang memeranjatkan untuk warga Sweden memilih hasil seni monokrom, seperti di dalam rumah Gothenburg ini. Mereka memang meminati warna hitam dan putih untuk menghiasi keseluruhan rumah mereka. Mungkin satu hari nanti kita dapat melihat hasil seni monokrom menghiasi rumah warga Malaysia, diselang-seli dengan hasil seni berwarna.

Bagai berada dalam sebuah spa, dinding berbilah kayu ini menghiasi Finnish Dream Hotel. Terasa bagai sedang bersembunyi dalam sebuah kabin atau berehat dalam sebuah sauna, ianya sungguh menenangkan.

Ringkas tetapi menarik, bantal belang hitam putih H&M di rumah pelukis Nina Holst di Norway ini menyerlahkan lagi kontras hitam-putih.

Blogger An Magritt, menggunakan pita pelekat berwarna hitam untuk menggantung poster ini di dalam dapur beliau. Solusi yang sempurna: Ianya tidak kekal, dekorasi dinding dapat ditukar selalu, dan pita ini sendiri memberi statement tersendiri kepada ruang sekeliling.

Tiada kanak-kanak yang dapat menahan diri daripada tertidur dalam khemah comel ini. Pereka dalaman Finland, Susanna Vento mencipta katil monokrom dengan kanopi khemah yang comel. Trend deko yang menyeronokkan!

LIKE dan FOLLOW Vocket di Facebook serta Instagram


Bagaimana Anda Boleh Nikmati ‘Istanbul Tour’ Secara Percuma Dengan Turkish Airlines

Semasa beli tiket Kuala Lumpur ke London dengan transit di Instanbul terdapat banyak pilihan jam transit yang paling singkat adalah 3 jam. Seperti biasa, saya akan ambil penerbangan dengan yang transit paling lama iaitu 14 jam disebabkan waktunya yang cantik dimana saya akan tiba di Instanbul pada jam 6.20 pagi serta penerbangan seterusnya ke London pada jam 9.00pm.

Semasa saya membuat tempahan pada laman web Turkish Airlines, terdapat pilihan Tour Istanbul percuma untuk penumpang yang transit minimum 6 jam termasuk sekali dengan makan pagi dan tengahari yang juga disediakan. Berikut merupakan beberapa pilihan yang tersedia. Tour pada jam 8.30 am – 11.00 am, 9.00 am – 3.00 pm, 9.00 am – 6.00 pm, 12.00 noon – 6.00 pm dan 4.00 pm – 9.00pm.

Memandangkan kami transit 14 jam, kami ambil tour yang paling lama iaitu (9 jam) 9.00am – 6.00pm kerana pihak mereka akan cover banyak tempat dan menyediakan makan pagi dan tengahari. Macam mana nak dapat free tour ni?

Sampai sahaja di arrival hall terus ke passport control 1 untuk cop keluar. Mengenai beg, anda tidak perlu risau sebab beg akan terus dihantar ke lokasi seterusnya dan dalam kes saya, beg saya terus hantar ke London. Jadinya kami hanya membawa diri kami sahaja berjalan di Istanbul. Boarding pass juga mereka akan terus memberikanya kepada kita ketika di KLIA.

Selepas dah cop passport, terus sahaja jalan ke pintu keluar, kemudian belok ke kanan sehingga sampai ke hujung, anda akan lihat hotel desk. Hotel desk ini betul-betul berada di depan Starbucks. Sampai sahaja disitu, anda terus berikan mereka boarding pass anda untuk penerbangan seterusnya. Seterusnya, beritahu mereka anda ingin memilih tour yang mana. Selepas itu mereka akan ambil boarding pass anda dan menyuruh anda menunggu di Starbucks sehingga nama anda dipanggil.

15 minit sebelum pukul 9am mereka memanggil nama saya, Hint dengan Emir. Mereka akan berikan anda ‘sticker’ untuk dilekatkan di baju. Sticker ini diberikan untuk membezakan group tour, bagi tour pada pukul 9.00am – 6.00pm, mereka akan berikan sticker P03. Selepas itu, mereka akan bawa group itu untuk menaiki bas dan setiap tempat di dalam bas, mereka berikan anda complimentary head scarf.

Merka akan berhenti di Office Turkish Airlines berhampiran satu bazaar untuk mereka yang ingin menyimpan cabin luggage. Ketika itu, saya hanya berfikir kenapa ianya tidak disimpan sahaja di bilik Hotel Desk kerana bagi saya ianya lebih mudah.

Selepas meletak beg, mereka akan membawa anda ke Restaurant Al – Nakhla untuk sarapan pagi anda dan yang paling penting ianya sarapan pagi yang percuma untuk mulakan hari anda.

Mereka akan berikan anda masa 30 minit hingga satu jam untuk mengunjung dalam Blue Mosque. Waktu ini, anda bolehlah  mengambil gambar dengan Blue Mosque dan Hagia Sophia kerana ianya hanya berada bersebelahan sahaja dan anda bolehlah memasuki Hagia Sophia dengan bayaran yang dikenakan sebanyak TL40 (RM38), namun ketika itu, kami tidak memasukinya kerana sebelum ini kami telah melawat tempat tersebut.

Ketiga-tiga tempat ini kesemuanya terletak di kawasan lapang bersebelahan Blue Mosque. Mereka akan terangkan sejarah tempat-tempat ini dan seperti biasa mereka akan berikan anda masa 30 minit untuk mengambil gambar atau melakukan aktiviti lain.

Saya dengan Emir memintabapa kami membelikan buah berangan dengan jagung. Bukan lapar sangat pun, tetapi hanya ingin memberikan kenangan manis buat Emir kerana dia sangat sukakan jagung bakar Istanbul itu.

Ketika melawati tempat ini, ianya akan diberikan pas masuk percuma sekiranya anda bersama tour ini namun ketika itu kami ke sana pada hari Isnin di mana muzium sentiasa akan tutup pada hari Isnin.

Dulu kami mengambil gambar dari luar sahaja kerana untuk memasukinya dikenakan bayaran TL40 (RM38) tetapi dengan Tour Istanbul ini, anda boleh memasukinya secara percuma sahaja. Oleh disebabkan itu, kami meluangkan masa di situ hampir 2 hingga 3 jam juga termasuk makan tengahari.

Konyali Restaurant ini terletak di dalam Topkapi Palace Selat Bhosphorus. Pandangan disitu, subhanallah cantik sangat! Sampai sahaja di restoran, kami dihidangkan dengan starter Lentil soup, sajian utama dan akhir sekali puding jagung.

Sajian utama disitu terdapat kambing and daging lembu. Sedap gilaaaaa oi. Harga makan tengah hari disitu agak mahal  tetapi dengan Tour Istanbul, makanan tengah hari disediakan, jadi ya, anda boleh makannya secara percuma. Bayangkan pas masuk Topkapi sahaja sudah TL40 dan sekiranya campur sekali dengan makan tengah hari, agaknya anda bayangkan sendiri berapa harga kesemuanya. Bagi saya, Tour Istanbul ni sangat berbaloi.

Grand Bazaar ini bazar yang sangat besar, segala mak nenek dari rempah, kopi, lampu, karpet semua ada disini. Bertentangan dengan Grand Bazar terdapat sebuah masjid, jadinya bolehlah solat jamak qasar dekat masjid tu dan jumpa balik pukul 4.00pm.

Selepas grand bazaar, kami pulang ke HQ untuk mengambil cabin luggage orang yang ditinggalkan disitu tadi. Selesai mengambil semua beg, 4.30pm kami terus bergerak ke lapangan terbang. Walaupun tour mereka sehingga pukul 6.00 petang, mereka akan pastikan anda sampai ke lapangan terbang sebelum 6.00pm, sekurang-kurangnya anda ada 3 jam sebelum penerbangan seterusnya.

Untuk kesemuanya, dengan hanya harga RM776 Kuala Lumpur – London (transit Istanbul) menaiki Turkis Airline dengan tour percuma lagi, ianya sangatlah berbaloi. Menaiki Turkish Airline ini boleh dikatakan seperti duduk di rumah dengan ibu anda kerana mereka akan berikan anda makan sehingga kenyang dan terus makan lagi sehingga anda tidak mempunyai masa untuk lapar.


Bagaimana Aplikasi Game ‘Pirate Kings’ Membuat Rakyat Malaysia ‘Ketagih’

Anda berminat bermain dengan aplikasi game di smartphone anda? Jika jawapan anda ‘YA’, sudah pasti anda mengenali aplikasi yang bernama ‘Pirate Kings’!

Tahukah anda bahawa terdapat 450,000 pengguna aktif setiap hari game ini di Malaysia dan 1,000,000 pengguna aktif seluruh dunia? Permainan ini dibangunkan syarikat yang bernama Jelly Button Games yang diasaskan oleh 5 orang yang sangat berpengalaman dalam bidang aplikasi game. Jika anda mencuba aplikasi game ini, pasti anda akan mula ‘terjebak’!

Bagaimana aplikasi ini ‘berjaya’ membuat pemain sangat ketagih dan berjaya mendapat 1,000,000 pemain aktif setiap hari? Berikut adalah taktik yang mereka gunakan agar anda terus suka bermain setiap hari!

1. Permainan yang sangat mudah hingga anda pejam mata pun boleh bermain. Dengan hanya menekan butang ‘spin’, anda sudah boleh bermain dan kumpulkan duit

2. Sifat manusia yang suka untuk membina sesuatu yang cantik dan hebat! Dalam kes ‘Pirate Kings’, anda akan cuba membina pulau dengan bangunan, arca serta bot yang lebih besar dan lebih cantik. Anda perlu sentiasa bermain game ini untuk kumpul duit untuk melakukan perkara tersebut

3. Jika anda tidak bermain, kemungkinan besar duit anda akan di ‘kebas’ oleh pemain yang lain. Malah, kemungkinan pulau anda juga akan diserang! Maka anda perlu kerap bermain!

4. Jika anda menghubungkan game ini dengan Facebook, anda boleh bermain dengan rakan-rakan Facebook anda. Ini bermakna anda boleh menyerang atau mencuri duit mereka. Jangan hanya fikir anda boleh menyerang mereka sahaja, anda juga boleh diserang oleh kenalan Facebook!

5. Bila duit dicuri dan pulau diserang, apakah tindakan anda? Pasti anda ingin menyerang balas atau mahu mencuri duit pemain lain juga. Dendam sudah membuak-buak!

6. Anda akan mendapat mata ganjaran jika anda bermain setiap hari. Jika tidak bermain keesokannya, duit anda tidak akan bertambah. Maka perlu bermain setiap hari!

7. Jika anda sudah berjaya ke ‘level’ yang lebih tinggi, anda boleh menjana lebih banyak duit untuk mencantikkan pulau anda atau ke ‘level’ seterusnya

Dan banyak lagi elemen yang secara semulajadi ‘memaksa’ anda bermain aplikasi ini setiap hari. Sangat bijak pembina aplikasi game ini membuatkan kita menjadi ketagih!

Adakah anda salah seorang daripada mereka yang menjadi ‘ketagih’ dengan ‘Pirate Kings’? Jangan risau, anda tidak keseorangan! Saya pun sudah mula bermain permainan ini setiap hari. Aduh…

LIKE dan FOLLOW Vocket di Facebook serta Instagram


Bagaimana Aplikasi ‘Pelacuran’ Golongan Elit Ini Lulus Untuk Diiklankan Di Malaysia?

Di ruangan komen laman sosial, pernah atau tidak anda terbaca komen seorang individu sedang merekrut ‘sugar babies’ untuk dijadikan teman bagi golongan lebih berusia? Nampaknya wujud aplikasi khas untuk aktiviti ini dan ia turut boleh diakses di Malaysia.

Sugar baby secara definisinya merupakan seorang gadis atau pemuda yang menerima wang atau hadiah sebagai balasan untuk ‘menjadi teman’ (termasuklah untuk aktiviti tidak bermoral). Pihak yang memberi wang atau hadiah biasanya merupakan individu yang lebih kaya dan berusia.

Aktiviti sugar baby ini merupakan satu kebiasaan di negara barat di mana pelajar kolej terutamanya akan mencari sugar daddy/ mommy untuk membiayai yuran kolej mereka atau membiayai lifestyle mereka yang mewah.

Seorang individu bernama Adam Tuan Mukriz pelik apabila aplikasi telefon bimbit ‘khidmat pelacuran’ alaf baru, SUGARBOOK diiklankan secara terbuka dan foto dua billboard ini diambil di Bangsar dan Sri Hartamas.

Ia secara tidak langsung mempromosikan anak-anak muda (cantik dan kacak) yang mahu mencari duit poket dengan melacurkan diri untuk sugar daddy / mommy yang mencari mereka menerusi aplikasi ini.

“Saya rasa ini bukan sahaja isu agama, tapi isu moral. Sewajarnya isu ini mendapat perhatian Menteri Wanita dan Keluarga, Wan Azizah Wan Ismail dan Timbalannya, Hannah Yeoh,” tambah Adam.

Menurut info daripada Adam lagi, iklan-iklan elektronik (seperti yang dipaparkan di dalam foto) TIDAK memerlukan lampu hijau DBKL. Hanya iklan-iklan produk kesihatan sahaja yang perlu mendapat kelulusan.

Sejajar dengan perkembangan teknologi, ia bukan lesen untuk negara bertukar menjadi sebuah negara yang liberal di mana setiap aplikasi ‘dihalalkan’ untuk dipromosikan secara terbuka. Walau mungkin ada yang pandang remeh tentang isu ini, tetapi lebih baik ia dicegah awal sebelum terlambat.

Berikut merupakan kisah seorang graduan perubatan di Jordan yang dituduh menjadi bapa ayam. Baca lagi kisahnya di bawah.

Dituduh Jadi Bapa Ayam, Graduan Perubatan Jordan Ini Sebenarnya Dianiaya Dan Tidak Bersalah

‘Kasino Halal’ Berleluasa Di WeChat, Kenapa Wanita Muslim Kena Berhati-Hati


Bagaimana Apple Berjaya Tingkatkan Penjualan AirPods Dua Kali Ganda Berbanding Tahun Lalu

Sebut mengenai Apple AirPods pasti ada sahaja alasan untuk tidak memiliki earphone bluetooth ini. Mudah tertanggal, harga yang mahal serta kualiti bunyi yang tidak setanding harganya antara yang menjadi alasan popular.

Menariknya, Apple berjaya membuatkan orang ramai melupakan alasan-alasan tersebut selepas jualan Apple AirPods dilihat semakin meningkat pada tahun ini berbanding tahun lalu.

Berdasarkan laporan yang dikeluarkan, jumlah penjualan Apple AirPods pada tahun ini telah menyumbang sebanyak $6 bilion kepada Apple. Sebagai perbandingan jumlah penjualan pada tahun ini adalah dua kali ganda berbanding tahun lalu.

Apa yang menariknya, model terbaru AirPods iaitu AirPods Pro baru sahaja dilancarkan sekitar dua bulan lalu. Dalam erti kata lain, Apple berjaya membuatkan orang ramai tertarik dengan model AirPods yang sudah dilancarkan sejak 2016.

Menerusi tahun 2020, syarikat ini mensasarkan jumlah penjualan penjualan AirPods mencecah 85 juta unit dengan nilai $15 bilion. Selain itu, penjualan Apple wearables, home, dan aksesori dijangka bakal melepasi jumlah penjualan siri Mac tidak lama lagi.

Untuk pengetahuan, Apple AirPods dengan bekas pengecasan biasa ditawarkan pada harga RM699 manakala model terbaru AirPods Pro hadir dengan harga RM1,099. Harga yang agak premium untuk sebuah earphone wireless.

Berdasarkan peningkatan jualan Apple AirPods, dapat dilihat penjenamaan serta pemasaran yang berkesan bakal membuatkan sesebuah produk digilai ramai meskipun ditawarkan dengan harga yang tinggi. Sekali lagi Apple menang dengan magis yang dimiliki syarikat ini.

Sekiranya anda mahukan AirPods Pro yang lebih premium dan unik, model dengan salutan emas 18-karat ini sedia untuk dimiliki dengan harga yang lebih tinggi.

AirPods Pro Dengan Salutan Emas 18-Karat Sedia Ditawarkan Dengan Harga RM281,837

Apple AirPods Mula Ditawarkan Di Malaysia Dengan Harga RM1,099


Bagaimana Apple Watch Membantu Warga Emas Ini Ke Hospital Dapatkan Rawatan Kecemasan

Seringkali apabila menyebut Apple Watch, ramai yang berpendapat gadget ini sekadar jam tangan pintar yang lebih digunakan untuk menyemak notifikasi, fitness tracking dan penggayaan semata-mata.

Namun lain ceritanya pada kali ini apabila teknologi sebuah jam tangan pintar berjaya menyelamatkan nyawa warga emas sewaktu sedang mengayuh basikal di Riverside State Park, Washington.

Berdasarkan perkongsian anaknya, Apple Watch terus menghantar mesej kepada anaknya dimana bapanya tidak sedarkan diri serta menelefon pihak ambulan dengan pemberitahuan lokasi dimana bapanya dengan serta merta dibawa ke hospital berdekatan.

Situasi ini secara tidak langsung menyelamatkan nyawa warga emas ini. Semuanya disebabkan oleh teknologi yang tersedia di Apple Watch ini.

Perkongsian yang ditulis di Facebook pada 20 September ini telahpun menerima lebih 461,000 ribu shares daripada orang ramai seluruh dunia. Pastinya orang ramai akan lebih cakna mengenai kepentingan yang ditawarkan Apple Watch menerusi fungsi ‘hard fall detection’ ini.

Kami kongsikan kepada anda beberapa lagi artikel berkaitan Apple Watch. Lihat pautan dibawah untuk mengetahui lebih lanjut mengenai gadget daripada Apple ini.

Rekaan Terbaru Apple Watch Band Daripada Nike Dan Hermes

Penuntut Universiti Alabama Gunakan Apple Watch Sebagai Kad Pelajar

Apple Watch Berjaya Dijual Lebih Banyak Berbanding Rolex


Bagaimana Artikel Vocket Jadi Penyelamat Ketika Saya Disyaki Sebagai Taliban Di India

Ini merupakan pengalaman yang cukup mahal dan tak mungkin dilupakan. Satu pengalaman yang sangat mencabar sepanjang pengembaraan saya. Tidak pernah lagi saya alami perasaan sebegini.

Seperti yang anda lihat di laman Instagram The Vocket, tahun ini kami sudah terbang ke beberapa destinasi bermula dari Singapura, Indonesia, China, Korea, Norway , New Zealand dan Thailand.

Sebelum berakhirnya tahun 2016, saya memilih Negara Pakistan, Afghanistan dan India sebagai lokasi seterusnya. Namun terpaksa membatalkan hasrat ke Pakistan disebabkan masalah Visa. Jadi saya teruskan sahaja langkah menjejak bumi India dan Afghanistan.

Baca juga: Apa Yang Saya Pelajari Setelah Gagal Mendapatkan Visa Pakistan

21 Oktober 2016 adalah tarikh di mana waktu itu penerbangan saya dari India ke Malaysia, tetapi sedikit ralat berlaku. Saya ditahan oleh pihak imigresen India sebelum di hantar ke Malaysia pada 22 Oktober 2016.

Saya kongsikan cerita ini kepada anda supaya boleh dimanfaatkan bersama dan apa yang boleh dilakukan jika situasi ini berlaku kepada anda. Harus diketahui, di Afghanistan saya memilih untuk menginap di rumah orang tempatan sepanjang berada di sana.

Perjalanan bermula dari Malaysia ke India, dan mengambil penerbangan ke Afghanistan pada ke esokkan harinya. Dari Afghanistan saya kembali semula ke India dan menetap selama 4 hari sebelum pulang ke Malaysia.

Tanggapan pulang ke Malaysia pada 21 Oktober ternyata silap, saya ditahan selama 24 jam oleh pihak keselamatan India. Ini mungkin kerana perjalanan saya ke Afghanistan dan kembali ke India 2 kali sebelum pulang ke Malaysia.

Saya di tahan dan di soal siasat oleh unit ‘Special Branch’ bahagian New Delhi kerana disyaki terlibat dengan Taliban. Tidak cukup dengan itu saya di tuduh sebagai perisik golongan VVIP Afghanistan pula. Ini mungkin disebabkan rakan saya di Afghanistan merupakan seorang business man golongan korporat dan cukup dikenali di sana.

Afghanistan dan isu pengganas seperti ISIS dan Taliban memang cukup popular, di India mereka mengambil semua ini dengan sangat serius. Saya diminta beri keterangan dan ditahan selama 4 jam di lapangan terbang New Delhi dan dibawa ke cawangan unit khas New Delhi.

Di pejabat cawangan unit khas di New Delhi sekali lagi saya di soal siasat dan di minta beri keterangan. Kali ini lebih serius, bermula dari 8 pagi hingga 4.30 petang. Cukup lama dan membosankan.

Saya dibaling bertubi-tubi dengan soalan yang sama, di antara soalan yang diajukan.

1- Kenapa Ke Afghanistan?
2- Kenapa Masuk Ke India?
3- Bagaimana Dapat Kenalan Di Afghanistan?
4- Kenapa Ke Jalalabad, Afghanistan? (Jalalabad merupakan tempat yang dilabelkan sebagai kawasan panas dan sering berlakunya serangan dari Taliban)
5- Ke Mana Pergi Di India?
6- Di Mana Menginap Di India?

Dan banyak lagi soalan-soalan yang lain. Berkali-kali saya cuba terangkan yang saya ke Afghanistan dan India hanyalah untuk travel semata-mata tanpa ada niat lain.

Jawapan saya tidak memuaskan pihak mereka, kali ini mereka minta saya serahkan semua akaun sosial berserta password seperti email, Facebook, Twitter, Couchsurfing dan laptop saya pula dihantar ke bahagian Cyber Forensic.

Itu tidak termasuk lagi nombor telefon, nama kenalan yang saya catat di buku nota. Kebetulan pula telefon saya diragut di Afghanistan, jadi mereka ambil apa yang ada sahaja.

Baca juga: Diragut Ketika Travel Ke Afghanistan, Ini Apa Anda Perlu Lakukan Untuk Keselamatan

Semua jawapan yang saya berikan seolah-olah tidak laku di mata mereka, lebih mendebarkan apabila saya lihat semua orang memegang fail bertulis ‘ New Delhi Police, Special Branch’.

Ada juga saya minta untuk hubungi kedutaan Malaysia di New Delhi, namun langsung tidak dihiraukan. Resah di hati akhirnya semakin pudar setelah mereka bertanya apa pekerjaan saya.

Saya katakan saya bekerja sebagai editor di sebuah laman web di Malaysia, dan menulis artikel-artikel berkaitan travel, inspirasi dan kreatif. Kemudian saya tunjukkan contoh-contoh artikel yang saya tulis ketika berada di Afghanistan, saat ini mereka mula menunjukkan respon yang positif.

Laman web thevocket.com kemudiannya di teliti dan saya disuruh untuk masuk ke dalam pejabat yang lain. Satu jam selepas itu akhirnya mereka bersetuju untuk menghantar saya pulang ke Malaysia pada jam 11 malam.

Saya tidak salahkan pihak India, ini tanggungjawab mereka untuk memastikan keselamatan negara mereka. Sempat juga mereka bergurau, jika datang ke India lagi mereka akan sambut saya dan siap bentangkan karpet merah lagi. Hahahaha.

Terima kasih kepada pihak kerajaan India kerana belikan tiket baru, layanan VVIP, iring dengan bodyguard sampai saya duduk dalam kapal terbang dan beri makan yang sedap-sedap. Baik juga mereka ni sebenarnya.

Terima kasih juga kepada kedutaan Malaysia di Oman, Arab Saudi dan New Delhi kerana menganggu waktu tidur anda dalam membantu  saya. Mereka memang ambil berat betul soal keselamatan rakyat Malaysia di luar negara. Tidak lupa juga kepada semua kenalan yang bersusah payah membantu, anda memang awesome!.

Situasi seperti ini memang tidak dijangka boleh terjadi, jika anda berhadapan dengan perkara sebegini apa yang patut anda lakukan?

1. Tenang Sahaja, biasanya paling lama mereka akan tahan selama 24-48 jam sahaja. Itu pun jika anda didapati tidak bersalah.

2. Jawab dengan jujur dan jangan menipu. Jawapan yang mengelirukan boleh buat anda terperangkap dengan masalah yang lebih besar.

3. Penting untuk tahu alamat kedutaan Malaysia di negara yang anda pergi. Boleh juga maklumkan kepada mereka tentang jadual perjalanan anda seperti tempoh, masa, destinasi yang ingin dikunjungi di negara tersebut, apa yang anda lakukan di sana menerusi email. Ini sebagai persediaan awal.

Lampirkan juga butiran lengkap seperti salinan passport, tiket penerbangan, salinan kad pengenalan. Jika ada apa-apa berlaku ini memudahkan kerja mereka.

4. Maklumkan juga jadual perjalanan anda kepada orang yang dipercayai seperti keluarga atau sahabat anda. Ini mungkin boleh membantu juga.

5. Ambil tahu sedikit sebanyak tentang undang-undang dan peraturan negara yang anda mahu pergi, terutama dalam hal-hal sensitif.

Jangan risau, ini perkara normal dan bukan masalah besar. Saya sebenarnya sudah jangka perkara ini akan berlaku dan berkemungkinan akan ditahan ketika masuk ke Afghanistan, cuma tidak jangka akan berlaku di India ketika mahu pulang ke Malaysia.

Paling mengejutkan saya sebenarnya telah di ikut dengan rapat oleh mereka, setiap tempat yang saya pergi, nama hotel semua mereka tahu. Siap tunjukkan gambar dari cctv lagi.

Betul kata orang tua, jauh berjalan luas pengalaman.


Bagaimana Aset Malaysia Bernilai RM8 Bilion Dirampas Oleh Waris Sultan Sulu?

Dua aset anak syarikat minyak milik Malaysia Petronas di Luxembourg dilaporkan telah dirampas oleh waris kesultanan Sulu.

Rampasan ini dilaporkan sebahagian daripada perintah tuntutan yang dikeluarkan oleh penimbang tara Sepanyol Gonzalo Stampa di mahkamah arbitrasi di Paris, Perancis pada awal tahun ini yang mengarahkan Malaysia membayar sebanyak AS$14.92 bilion (RM62.59 bilion) kepada waris kesultanan sulu.

Menurut laporan Financial Times, dua aset yang dirampas tersebut adalah Petronas Azerbaijan (Shah Deniz) dan Petronas South Caucasus, yang dilaporkan bernilai AS$2 bilion.

Waris keturunan sultan sulu, Sultan Jamalul Kiram II menuntut jumlah yang besar dari Malaysia dalam proses timbang tara berikutan kegagalan Malaysia memotong pembayaran pajakan tahunan sebanyak RM5,300 kepada kesultanan Sulu sejak 2013.

Bayaran ini dihentikan oleh Malaysia selepas pencerobohan ke Lahad Datu, Sabah oleh kumpulan bersenjata yang mendakwa mempunyai kaitan dengan kesultanan Sulu dari selatan Filipina pada tahun tersebut.

Angka daripada RM5,300 kepada RM62.59 bilion dicapai selepas waris Sultan Sulu didakwa telah meminta tafsiran semula perjanjian 1878 untuk meminda status Sabah sebagai wilayah pajakan dan bukannya wilayah yang diserahkan.

Selain itu, waris Sultan Sulu meminta pelarasan ini untuk mencerminkan nilai hasil minyak dan gas Sabah sejak 1970an.

Bagaimanapun, Putrajaya yang enggan melayan tuntutan waris kesultanan Sulu telah mengisytiharkan timbang tara Sepanyol melanggar kekebalan kedaulatan Malaysia dan mempersoalkan kelayakan penimbang tara Sepanyol Gonzalo Stampa untuk mendengar prosiding timbang tara itu.

Selain itu, Malaysia turut berpandangan bahawa pertikaian antara Malaysia dengan pihak yang menuntut bukanlah kontrak komersial dan dengan itu tidak tertakluk kepada timbang tara.

Namun, peguam waris Sulu berhujah, Malaysia merupakan penandatangan Konvensyen Mengenai Pengiktirafan dan penguatkuasaan Anugerah Timbang Tara Asing (Konvensyen New York).

Sehubungan itu, anak guam mereka mempunyai hak untuk merampas aset Malaysia di 167 negara penandatangan jika jumlah yang dituntut tidak dibayar.

Petronas dalam satu kenyataan yang dikeluarkan hari ini merasakan bahawa tindakan yang diambil terhadap dua anak syarikatnya sebagai tidak berasas dan bersedia untuk mempertahankan kedudukannya dari segi undang-undang dalam hal berkenaan.

“Kami mengesahkan bahawa kedua-dua anak syarikat dalam laporan tersebut telah menerima notis ‘Saisie-arret’ pada 11 Julai (semalam).

“Petronas ingin menjelaskan bahawa kedua-dua anak syarikat ini, Petronas Azerbaijan (Shah Deniz) S.à r.l. dan Petronas South Caucasus S.à r.l. telah melupuskan kesemua aset di Republik Azerbaijan.

“Hasil daripada pelupusan ini telahpun dipulangkan (repatriated) dengan sewajarnya.

“Petronas menganggap tindakan yang diambil terhadap kami sebagai tidak berasas dan akan terus mempertahankan kedudukan kami dari segi undang-undang dalam hal ini,” katanya dalam satu kenyataan.

Kerajaan Malaysia diarah bayar wang pampasan sebanyak RM62 bilion kepada waris sultan sulu. Rujuk pautan di bawah untuk membaca.

Kerajaan Malaysia Diarah Bayar Wang Pampasan Sebanyak RM62 Bilion Kepada Waris Sultan Sulu


Bagaimana ‘Assassin’s Creed: Unity’ Dapat Membantu Dalam Pemulihan Notre-Dame

Ahad lalu, satu kebakaran besar telah melanda katedral Notre-Dame yang menghancurkan atap gereja yang menjadi salah satu simbol bersejarah di Paris. Bahagian bumbung gereja yang sudah berdiri sejak tahun 1163 ini hampir musnah kerana api merebak dengan sangat pantas.

Pelbagai pihak hadir untuk membantu memulihkan kembali katedral ikonik kota Paris ini. Difahamkan jutawan Perancis, Bernard Arnault merangkap CEO kumpulan LVMH Moët Hennessy Louis Vuitton SE akan menderma sebanyak 200 juta Euro (~RM934 juta) kepada tabung pemulihan Notre-Dame ini. Disebabkan Notre-Dame sememangnya dalam fasa baik pulih, banyak artifak bersejarah yang disimpan di Notre-Dame terselamat daripada kebakaran ini.

Proses membaik pulih semula Notre-Dame mungkin bakal mendapat bantuan daripada permainan video Assassin’s Creed: Unity oleh Unisoft. Anda yang pernah bermain permainan video ini pasti sudah tahu betapa telitinya dunia Assassin’s Creed.

Bangunan Notre-Dame adalah antara bangunan yang paling lama untuk disiapkan dalam permainan video ini. Salah seorang pereka permainan ini, Caroline Miousse mengambil masa lebih dua tahun untuk menyiapkan bangunan Notre-Dame dalam Unity. Caroline membuat rekaan berdasarkan gambar sebenar katedral berkenaan dan bersama rakan perekanya yang lain menghasilkan kembali Notre-Dame dengan sangat teliti untuk Unity.

Dalam perkongsian Caroline dengan The Verge, 80 peratus rekaan Notre-Dame dalam permainan itu adalah hasil kerjanya. Beliau turut mendapatkan bantuan ahli sejarah di Paris untuk membantu beliau menyusun lukisan yang betul tergantung di dalam Notre-Dame untuk Unity.

Secara dasarnya, rekaan Notre-Dame dalam Assassin’s Creed: Unity adalah antara yang paling tepat sekiranya pihak berkuasa mahu meneruskan kerja pemulihan bumbung serta spires yang musnah dalam kebakaran tempoh hari.

Ianya masih terlalu awal untuk mengesahkan sama ada pelan katedral Notre-Dame dalam Assassin’s Creed: Unity akan digunakan untuk proses pemulihan ini. Tetapi sekiranya kerajaan Paris mahukan pelan atau rekaan katedral Notre-Dame yang hampir 100% sama dengan dunia sebenar, Ubisoft pasti sedia membantu.


Bagaimana Atasi Nafas Berbau Busuk Dengan Betul

Jangan jeling-jeling orang lain semasa membaca artikel ini kerana sebenarnya semua orang nafasnya berbau dan paling ketara pada setiap pagi. Cuma bezanya tahap kekuatan bau busuk itu berlainan pada setiap orang. Sekiranya bau itu terlalu kuat, maka hidung akan mula mengesan bau busuk tersebut dan hidung mula kembang-kempis atau berasa mual/nak muntah sebagai tanda reaksi.

Nafas berbau atau halitosis boleh disebabkan oleh tanda diri berpenyakit atau tanda penjagaan oral yang tidak betul atau tanda kurang air liur di dalam mulut. Maka, individu dinasihatkan menjalani pemeriksaan sebelum memikirkan cara mengatasi masalah ini.

1. Cukup sekadar berkumur dengan air bersih dengan cara yang betul selepas setiap kali habis makan.

2. Jika mahu memberus gigi, disyorkan gosok gigi selepas 30 minit waktu makan.

3. Berus gigi dua kali sehari sudah memadai.

4. Berus lidah dengan lembut terutama pada penghujung lidah dengan berus gigi atau pembersih lidah.

6. Makan yogurt masam kerana mengandungi vitamin D yang boleh melawan bakteria yang mengakibatkan nafas berbau.

7. Kunyah daun sirih atau daun kari atau daun pudina atau bunga cengkih.

8. Berkumur dengan air suam yang dicampurkan dengan serbuk penaik selama 30 saat.

9. Guna benang flos untuk bersihkan celah-celah gigi.

10. Lakukan pemeriksaan pergigian secara berkala, sekurang-kurangnya sekali setahun.

11. Jaga kebersihan aplians ortodontik atau gigi palsu.

LIKE dan FOLLOW Vocket di Facebook serta Instagram


Bagaimana Backup Data Dan Update iOS Dengan Betul

Pengguna iPhone perlu mengetahui sesungguhnya cara update iOS seperti di bawah ini sememangnya tidak digalakkan. Kaedah ini dipanggil sebagai kaedah OTA (On The Air). Kaedah ini akan beri mudarat kepada sebahagian pihak. Ya, bukan semua pihak. Kesannya berlaku pada jangka masa panjang, bukan on the spot.

Memang anda akan berkata “Kenapa pula tak boleh? Aku dah pakai iPhone 10 tahun, tiada masalah pun.” ataupun “Tak kan lah Apple buat kemudahan ini untuk menghancurkan produk diorang sendiri. Pelik betul kalau benar”. Perumpamaannya senang sahaja, “Ko tak jaga makan, esok lusa ko sakit.”

Tapi sakit apa tak tahu, itu kehendak tuhan. Lebih baik mencegah daripada mengubati.

1. Error 9 (HOT SYMPTOM!!!)
2. DFU Mode
3. Keep Restart
4. Green/Blue Screen (bukan [email protected] Screen Cinema)
5. Wifi/Bluetooth Chipset Problem (HOT SYMPTOM!!!!!)

Jadi bagaimana nak update iOS? Di bawah ini adalah tutorial mengenainya.

1. Sambungkan gadget anda pada komputer. Pastikan komputer anda sudah install iTunes.

Bagi yang tidak install lagi, sila-silalah klik pautan ini untuk muat turun aplikasi iTunes. Diingatkan kalau anda guna sistem operasi Windows, muat turun aplikasi iTunes untuk Window. Begitu juga untuk sistem operasi OS X.

2. Pastikan gadget anda tidak dalam keadaan “Lock Screen”. Biarkan sistem baca sepenuhnya gadget anda sehingga sistem bersedia untuk ke langkah seterusnya.

3. Klik pada aplikasi iTunes tersebut sehingga keluar paparan seperti di bawah ini.

4. Klik pada button iPhone (jikalau gadget anda adalah iPhone).

5. Maka keluarlah paparan window seperti berikut. Semua info-info gadget anda akan bercahaya di screen LCD komputer anda.

6. Maksud button Update, Restore iPhone, Backup Now dan Restore Backup:

7. Untuk menyimpan data, admin galakkan simpanan tersebut disimpan di dalam komputer dengan menekan button This Computer.

9. Di sini ada 2 pilihan, “Don’t Back Up Apps” dan “Back Up Apps”.

11. Maka secara langsung data-data admin termasuk data-data aplikasi ditambah dengan aplikasi admin disimpan di dalam storage komputer ini.

12. Sesudah itu, kita jangan lengahkan masa dengan klik terus Update.

13. Biarkan sistem jalankan tugas mereka.

14. Dekat sini bergantung pada kelajuan internet anda. Makin besar kelajuan internet anda, makin cepat fail ipsw/iOS di muat turun ke komputer

16. Bila sudah siap, paparan seperti di nomobor 5 akan keluar kembali.

17. Jikalau data-data anda belum lagi disimpan ke gadget anda, klik pada Restore Backup. Jadi upacara menghantar data-data asal dari komputer anda ke gadget pun bermula. Sambil-sambil tu kita ngeteh dulu.

18. Gadget anda telah selamat update sistem iOS.

Sedar tak anda? Data-data telah pun selamat disimpan di dalam komputer anda. Jadi jikalau gadget anda rosak ke apa, anda sudah tidak perlu lagi risau tentang data-data anda. Hanya restore data ke dalam iPhone yang lain.

Tidak pelik, ada saja pelanggan admin yang tidak pernah langsung backup data. Jadi bila gadget dia rosak, memang faham-faham sajalah.

Hope anda semua dapat satu ilmu yang baru. Salah silap harap dimaafkan.

Yang baik dari Allah, yang buruk semuanya saya.


13 Fakta Tentang Situasi Sukar Pelarian Rohingya

Dengan kerajaan-kerajaan di Asia Tenggara tidak dapat menerima pelarian Rohingya yang kelaparan mendarat di daratan mereka, dan negara asal mereka, Myanmar, mendakwa mereka tidak berasal dari negara itu dan mendakwa mereka memasuki Myanmar secara haram, warga Rohingya jelas adalah mangsa kepada sistem moden zaman kini. Mereka adalah mangsa yang tidak bernegara, dan tanpa kewarganegaraan.

1. Orang-orang Rohingya adalah minoriti muslim yang tinggal di Myanmar.

Baca: Kronologi Sejarah Rohingya Purba Sehingga Kini Di Myanmar

2. Walaupun sudah menduduki negara itu buat berkurun-kurun lamanya, Rohingya tidak diterima sebagai warganegara ataupun kumpulan etnik. Mereka adalah – tanpa negara.

Presiden Thein Sein menolak bahawa Rohingya, dengan populasi sebanyak 800,000 orang, adalah satu kumpulan etnik, dan memanggil mereka Benggali, mendakwa mereka datang dari Bangladesh dan akan dihantar pulang.

Pada kurun ke-19, ketika pemerintahan British, warga Rohingya datang ke Myanmar, yang ketika itu dikenali sebagai Burma. Mengikut pendapat sesetengah cendekiawan, dan orang Rohingya sendiri mengatakan mereka adalah penduduk negeri Rakhine, iaitu sebuah negeri di Barat Burma. Warga beragama Muslim telah tinggal di Rakhine, yang pernah dikenali sebagai Arakan, untuk berabad lamanya, walaupun tidak diketahui sekiranya warga Rohingya adalah cucu cicit orang Muslim itu.

Kerajaan Myanmar mendakwa warga Rohingya berada dalam negara secara tidak sah, dan negara-negara jiran tidak mahu menerima mereka.

Ini menjadikan mereka tanpa negara dan tanpa kewarganegaraan.

3. Pelarian Rohingya mesti membuktikan diri mereka untuk diiktiraf sebagai warganegara

Pada tahun 1982, undang-undang di Burma menyatakan, untuk diiktiraf sebagai warganegara mereka harus membuktikan nenek moyang mereka tinggal di Burma sebelum 1823, iaitu semasa British mentadbir Rakhine. Rohingya menyatakan bahawa fakta ini benar, dan nenek moyang mereka telah bermigrasi ke Burma beratus tahun dahulu, malangnya, mereka tidak mempunyai dokumentasi untuk membuktikan dakwaan mereka.

4. Beratus-ratus ribu warga Rohingya telah melarikan diri dari Myanmar sejak beberapa tahun ini disebabkan penganiayaan oleh pelampau Buddha.

Sejak 3 tahun lalu, lebih 120,000 warga minoriti Muslim ini, telah menaiki kapal untuk berpindah ke negara-negara lain, dan terpaksa membayar jumlah wang yang besar kepada penyeludup manusia.

Hak mengundi mereka juga dibatalkan pada bulan Februari tahun ini.

5. Warga Rohingya tinggal di kedua-dua belah sempadan Myanmar-Bangladesh

Warga Rohingya tinggal di kedua-dua belah sempadan Myanmar-Bangladesh, dan 200,000 daripadanya berada di kem pelarian di Bangladesh, dalam keadaan yang teruk.

Mengikut UN Refugee Agency (UNHCR), terdapat 200,000 hingga 500,000 warga Rohingya di Bangladesh, dan hanya 30,000 daripadanya mempunyai dokumen dan tinggal di dua kem kerajaan, 2km dari sempadan Myanmar. Kebanyakan daripada mereka tinggal di kem pelarian tidak formal atau di pekan-pekan dan bandar-bandar, dan hidup dalam keadaan menyedihkan.

6. Myanmar menawarkan kewarganegaraan kepada warga Rohingya, tetapi dengan syarat menukar bangsa mereka kepada Bangladeshi, yang bermaksud mereka berada di negara berkenaan secara tidak sah.

Pada tahun lalu, Myanmar mengumumkan penawaran kewarganegaraan dengan syarat mereka menukar bangsa mereka sebagai Bangladeshi. Menurut warga Rohingya, sekaranya mereka memanggil diri mereka Bengali, bermakna mereka berada di Myanmar secara tidak sah, dan menolak tawaran tersebut.

Seorang jurucakap UNHCR memberitahu Reuters adalah mustahil untuk agensi itu menempatkan warga pelarian ini di luar negara kerana mereka tidak mempunyai kerakyatan. Mereka tidak dapat diiktiraf sebagai pelarian yang melarikan diri daripada penganiayaan dan konflik merentasi sempadan.

“Pelan (yang ditawarkan oleh Myanmar) adalah sangat merisaukan kerana ia akan melucutkan hak-hak warga Rohingya, dan mengunci mereka di kem-kem pelarian buat masa yang lama,” kata Phil Robertson , Timbalan Pengarah di Asia at Human Rights Watch.

7. Bangladesh juga menolak bahawa mereka adalah Bengali dan menganiaya mereka.

Kerajaan Bangladesh menolak dakwaan Rohingya dari Myanmar adalah Bengali, seperti yang ditegaskan oleh Myanmar. Bangladesh telah cuba menutup sempadan mereka kepada pelarian ini.

Tiada banyak perbezaan Bangladesh melayan warga Rohingya berbanding Myanmar. Pada bulan Ogos 2012, kerajaan Bangladesh mengarahkan tiga NGO – MSF, Action Against Hunger dan Muslim Aid UK – untuk menghentikan khidmat kemanusiaan kepada pelarian Rohingya yang tidak berdokumen.

Pada tahun yang sama, kerajaan Bangladesh mendakwa warga Rohingya bertanggung jawab ke atas serangan ganas terhadap kuil-kuil Buddha dan rumah-rumah di Cox Bazar, dan menggunakan dakwaan ini sebagai justifikasi untuk melakukan penangkapan besar-besaran terhadap warga Rohingya.

8. Negara-negara di Asia Tenggara juga menutup mata terhadap krisis kemanusiaan ini.

Kerajaan negara-negara di Asia Tenggara, bertahun-tahun lamanya mendiamkan diri terhadap nasib 1.3 juta orang warga Rohingya Myanmar, kini terperangkap dalam krisis kemanusiaan dan sedikit sebanyak bertanggung jawab di atas krisis ini.

Sejak tiga tahun lalu, 100,000 warga Rohingya telah menaiki kapal untuk melarikan diri.

Tetapi kerajaan negara-negara ini ‘menghormati’ permintaan Myanmar di perhimpunan serantau untuk mengelakkan perbincangan tentang diskriminasi yang ditaja oleh kerajaan terhadap warga Rohingya.

9. Buat bertahun-tahun lamanya warga Rohingya telah diseludup melalui bukit-bukau Thailand dan ‘disorokkan’ di kem-kem sehingga wang tebusan mereka dibayar.

Buat beberapa tahun, badan-badan hak asasi manusia dan wartawan telah melaporkan rangkaian penyeludupan manusia yang berkembang maju yang beroperasi dengan sokongan dan perlindungan daripada pegawai-pegawai yang telah dirasuah di selatan Thailand.

Pihak berkuasa berkata penyeludup menggunakan pergunungan Songkhla dan kawasan-kawasan berdekatan sebagai kem-kem sementara buat warga Rohingya sebelum menyeludup mereka ke negara seterusnya.

Dalam banyak kes, warga Rohingya membayar ejen untuk perjalanan ke Malaysia atau negara-negara makmur yang lain untuk kehidupan dan pekerjaan yang lebih baik. Malangnya, mereka akan ditahan sehingga berminggu-minggu atau berbulan-bulan lamanya, manakala penyeludup memeras lebih banyak wang daripada keluarga di tempat asal mereka.

10. Penemuan terbaru menunjukkan sebuah kubur besar dipenuhi oleh orang-orang Rohingya

Polis menemui berpuluh-puluh kubur, mayat dan manusia dengan nyawa-nyawa ikan di sebuah kem terbiar di selatan Thailand. Kem itu sebelum ini digunakan oleh penyeludup sebagai perhentian sementara warga Rohingya dan Bangladesh sebelum membawa mereka ke negara seterusnya.

Pda 1 May 2015, pihak tentera bekerjasama dengan polis menemui sekurang-kurangnya 30 mayat di kem terbiar di daerah Sadao dalam wilayah Songkhla, berhampiran dengan sempadan Thailand-Malaysia. Banyak mayat ini ditanam di dalam kubur yang cetek, dan ada yang hanya ditutup dengan selimut dan pakaian.

Polis melaporkan mayat-mayat terdiri dari warga Rohingya dari Myanmar dan Bangladesh, dan kebanyakannya mati kelaparan atau sakit sementara penyeludup itu menanti wang tebusan dari tempat asal, sebelum menyeludup mereka masuk ke Malaysia. Penyeludup ini dilaporkan telah berpindah ke kawasan hutan yang berbukit-bukau, dan membawa bersama warga Rohingya yang masih hidup.

11. Kawalan ketat yang baru dijalankan di kawasan-kawasan serantau memaksa penyeludup menukar taktik, dan mengakibatkan ribuan pelarian terperangkap di atas bot.

Selepas penemuan kubur besar dengan 33 mayat warga Rohingya dan Bangladesh, pihak berkuasa menyerbu beberapa kem penyeludupan di selatan Thailand dan mendakwa berpuluh-puluh pegawai polis dan pegawai-pegawai kanan yang bersubahat dalam kes itu.

Disebabkan operasi terbaru pihak berkuasa, penyeludup ini menukar taktik. Pada mulanya, mereka memindahkan warga pelarian ini dari kapal besar ke tanah besar melalui kapal-kapal kecil, apabila wang tebusan mereka sudah dibayar. Tetapi oleh kerana operasi pihak berkuasa, ejen dan broker yang bertanggung jawab memindahkan mereka tidak mahu meneruskan aktiviti ini dan menyembunyikan diri. Ini menyebabkan warga Rohingya dan Bangladesh ini terperangkap dalam kapal-kapal besar buat masa yang lama.

12. Ketibaan warga Rohingya di perairan Asia Tenggara tidak diterima dengan baik, dan mereka dihalau, dengan tiada tempat untuk mendarat

Ribuan warga Rohingya dan Bangladesh terbiar, setelah ditinggalkan penyeludup.

Thailand: Tentera laut berkata bahawa mereka telah memberi bantuan kepada bot-bot ini di perairan, dan ia telah menyatakan kesediaan untuk membenarkan mereka berlabuh di negara itu . Tetapi mereka tidak mahu mereka kekal di negara mereka, dan beberapa warga Rohingya mahu menetap di negara ini walaupun ia bermakna mereka harus hidup di dalam sebuah bot sempit.

Malaysia: Ini adalah destinasi utama bagi kebanyakan pelarian Rohingya, kerana ia adalah negara majoriti Muslim dan mengalami kekurangan buruh tidak mahir. Tetapi Malaysia dengan jelas telah menyatakan bahawa ia tidak akan menerima pelarian ini dan telah mengarahkan Tentera Laut untuk menolak mereka.

Indonesia: Seperti Malaysia, ia adalah sebuah negara majoriti Muslim, dan seperti Malaysia ia juga tidak mengalu-alukan warga Rohingya, dengan Tentera mereka mengarahkan kapal ini untuk menukar arah. Kumpulan pendatang yang berjaya mendarat pada awal Mei juga akan dihantar pulang, menurut kerajaan mereka.

13. Walaupun rayuan telah dibuat oleh PBB, tiada negara yang sanggup menerima Rohingya.

Walaupun rayuan telah dibuat oleh PBB dan kumpulan-kumpulan hak asasi, tiada kerajaan di rantau ini – Thailand, Indonesia atau Malaysia – bersedia menerima pelarian ini.

LIKE dan FOLLOW Vocket di Facebook serta Instagram